Itxi ezin diren zauriak - Uztarria (Azpeitia)\n2020ko ots. 13a, 11:41\nGaur, otsailak 13, Torturaren Aurkako Eguna da Euskal Herrian. 2020ko otsaileko Uztarria aldizkarian, 1960. eta 2017. urteen artean baina hamarkada desberdinetan torturak jasan zituzten hiru herritarren lekukotzak jaso dituzte Maialen Etxaniz eta Julene Frantzesena kazetariek erreportaje honetan.\nTorturaren Aurkako Eguna da otsailaren 13a Euskal Herrian; izan ere, Espainiako Poliziaren eskuetan zela, torturak jasan ostean hil zen Joxe Arregi 1981eko egun horretan.\nMilaka dira motibo politikoz poliziaren tortura psikologikoak nahiz fisikoak jasan dituzten euskal herritarrak; Azpeitian, esaterako, 97 tortura kasu dokumentatu ditu Aranzadi zientzia elkarteak 1960. eta 2017. urteen artean.\nTorturak pairatu dituzten herritar batzuekin jarri da harremanetan Uztarria, haien testigantzak jasotzeko asmoz, eta honako hiru herritar hauek orain urte batzuk bizi izan zituztenak ekarri dituzte gogora.\nJexux Arrizabalaga: "Publiko egin zen lehen tortura salaketa izan zen gurea"\nJaioturtea. 1947. urtea.\nTortura mota. Psikologikoa eta fisikoa.\nData. 1968. urtea.\n"Garain hartan, beste asko bezala, ETAn sartu nintzen; propagandaren ardura nuen. 20 urte nituen 68an, eta frankismoa bizi-bizirik zegoen. ETAk ordura arte ez zuen inor hil; ez zuen heriotzarekin lotutako ekintzarik gauzatu. Lagun batzuekin Azpeititik Tolosara nindoala, Bentaundiko bidegurutzean zuten kontrolean gelditu gintuzten guardia zibilek, eta paperak atzeman zizkiguten. Atxilotuta, Tolosako kuartel zaharrera eraman gintuzten, eta han berehala hasi zitzaizkigun galderak egiten eta kolpeak ematen. Donostiako komandantziatik beren buruari 'txakurra' deitzen zioten guardia zibil kuadrilla bat etorri zen Tolosara. Guardia zibil haiek torturatzaileak ziren.\nGurpila deitzen zaion teknika egiten hasi zitzaizkidan: muturrekoak, zaplastekoak, ostikoak... ematen zizkidan batak eta besteak, nire bueltan jarrita. Denbora pasatuta, gauean, Donostiara eraman ninduten. Han jarraitu egin zuten torturek; are gehiago, handienak han jasan nituen. Batez ere, gogorrena izan zen barrabiletan ostikoak eman izana. Eskuak lotuta nituen aurrealdean, baina eskuek traba egiten zietelako eta kolpeak hobeto emateko, atzean lotu zizkidaten. Horrela ari zirela, konortea galdu eta lurrean gelditu nintzen. Hurrengo goizean esnatu nintzen lurrean. Egun hartan galdeketekin segitu zuten, eta hiru egun pasatuta, Martutenera eraman ninduten, beste lagun batzuekin batera. Haietako bati ere ikaragarriak egin zizkioten: tximetatik heldu eta hatzaparkada ilea zuztarretik kendu zioten; burua soilduta utzi zioten.\nOrduko gotzain baten iloba zen torturak jasan zituen nire lagun hura, eta apezpiku hark esan zigun gertatutakoa kontatzeko. Martutenen ginela, gertatutakoa azaldu genien hara joan ziren hiru gotzaini. Ondoren, haiek gutun bat kaleratu zuten gertatu zitzaiguna azalduz. Publiko egin zen lehen tortura salaketa izan zen hura, eta poliziak haserretu egin ziren. Laguna eta biok Martutenetik atera eta komisaldegira eraman gintuzten; jipoiak jaso genituen. Hala eta guztiz, ni ez nintzen izan torturatu zuten lehen azpeitiarra; adibidez, EGIkoa izateagatik izugarrizko torturak jasan zituen Andoni Albizurik bost egunez, lehenago.\nHiru hilabete Martutenen pasatuta, kalera atera ginen, eta hilabete baino lehen, ETAk Meliton Manzanas hil zuen. Orduan, salbuespen egoera ezarri zuten Gipuzkoan, eta fitxatuta geunden denok berriz ere Martutenera sartu gintuzten. Handik deserrira eraman gintuzten, eta Kordobako [Espainia] herri batean bost hilabete pasatu ostean, Francoren amnistietako bat tarteko, Azpeitira itzuli nintzen.\nBizitza guztirako ondorio fisikoak eta psikologikoak utzi dizkit torturatu izanak. Iltzatuta gelditzen dira, betirako. Ondorio fisikoak ere izan ditut, eta ezinezkoa da gertatutakoa ahaztea. Propaganda edukitzeagatik atxilotu eta torturatu gintuzten, baina epaiketa atzeratu eta bere horretan gelditu zen kontua. Zama, ordea, bizitza osorako gelditu zaigu.\nEz da batere erraza torturaz hitz egitea, eta ezagutzen dut torturatu egin zutela aitortu nahi ez duen jendea. Izan ere, gogorra da torturak jasan ostean ahaztea, baita gogoraraztea ere. Ez da samurra horrekin bizitzea".\nJoxe Ramon Arrieta: "Probatu nituen poltsa, bainera, muturrekoak..."\nJaioturtea. 1959. urtea.\nData. 1980. eta 1982. urteak.\n"Bi alditan atxilotu ninduten, eta bi aldi horietan jasan nituen torturak, 1980an eta 1982an, hain zuzen. 1980an Espainiako Polizia Nazionalak hartu ninduen atxilo. Azpeitian atxilotu ninduten, eta Gobernu Zibilera eraman ninduten. Zazpi egun igaro nituen han atxikita, eta tortura fisikoak zein psikologikoak jasan nituen. 1982an atxilotu ninduten bigarrengoz; orduko hartan, Guardia Zibila etorri zen nire bila. Orduan ere Azpeitian atxilotu ninduten, gurasoen etxean nintzela, goizaldean. Donostiako Antiguako kuartelera eraman ninduten, eta han ere tratu txar fisikoak eta psikologikoak pairatu nituen. Bi kasuetan libre gelditu nintzen; aurreneko aldian fidantza ordainduta, eta bigarrengoan epaileak horrela erabakita.\nSasoi hartan, Amnistiaren Aldeko Batzordeetako militantea nintzen. Azpeitian jardun politikoa bizi-bizirik zegoen: mugimendu asanblearioa, Laia Ez mugimendua, Gerraundiren sorrera, Komando Autonomo Antikapitalistak... Testuinguru horretan, nik Amnistiaren Aldeko Batzordeetan militatzen nuen, eta han nituen zereginak. Urte haietan indarra zuten Amnistiaren Aldeko Batzordeek, eta polizien jopuntuan egon ziren denbora luzez. Horren ondorioz, asko izan ginen atxilotu gintuzten militanteak. Garai hartan, edozer gauzagatik terrorismoaren aurkako legea ezartzen zuten poliziek, eta atxilotuek zazpi edo bederatzi egun igaro behar izaten zituzten espetxean. Aurreneko lau-bost egunetan egurra ematen zuten poliziek, eta atxilo zeudenek mehatxuak eta denetariko tratu txarrak jasan behar izaten zituzten. Gainerako hiruzpalau egunak torturen ondorioz irekitako zauriak sendatzeko izaten ziren. Dena den, oso esperientzia desberdinak bizi nituen urte batean eta bestean.\nDudarik gabe, 1982koa izan zen gogorrena. Guardia zibilek begiz jo ninduten, txarrerako. Interesatzen zitzaien informazioa neukala pentsatzen zuten, baina oker zebiltzan. Dena den, nire aurka jo zuten lehenengo unetik, eta izugarrizko tratu txarrak jasan nituen. Orduan probatu nituen bainera, poltsa, muturrekoak, ostikoak...\nBainerarekin hasi ziren ni egurtzen. Urez betetako ontzi batean sartu zuten nire burua hiru lagunen artean, eta nahieran mugitu ninduten, itotzeraino, kasik. Poltsarekin pasatu nuen gaizkien. Poltsaren barruko haizea agortzen joaten zen pixkanaka, eta plastikoa aurpegira itsasten... Oso sentipen txarra zen, itogarria, eta ezinegona eragiten zuena. Beste behin, arropa kendu eta biluzik utzi ninduten; horrek eragiten duen amorrua ezin da adierazi. Ahul zaude polizien aurrean, haien menpeko zara, eta ez dakizu zer etor daitekeen gero, beraien eskuetan baitzaude. Beste tratu txar batzuk ere jasan nituen. Behin, eskuburdinak jarri eta lurrera bota ninduten. Jarraian, barra bat pasatu zidaten hanka tartetik. Ondoren, zintzilik ipini ninduten hanka hutsik. Goma moduko zerbaitekin jotzen zidaten hanketan, eta aurreneko kolpeak jasangarriak baziren ere, denborarekin hankak minberatu egiten zitzaizkidan, eta min izugarria sentitzen nuen. Jasangaitza zen amaierarako. Ziegaren albo batean makurtuta egotera ere derrigortzen ninduten. Horman zegoen burdin batean lotzen zizkidaten eskuak, eta ezin nuen une bakar batez eserita egon. Nekagarria zen, eta hori zen beraien helburua, ni leher eginda uztea. Era askotako kolpeak jasan nituen. Sekula ez dut ahaztuko guardia zibil batek nola egurtzen ninduen: saihetsetan jotzen ninduen beti, etengabe, beti leku berean, behin eta berriz, jarraikortasunez. Azkenerako, fisurak eragin zizkidan saihetsetan. Horrek hainbat kalte utzi zituen nire gorputzean, orain dela gutxira arte begien bistakoak izan diren kalteak.\n1982ko atxilo aldia pasarte polit batekin bukatu nuen, eta hori ere ekarri nahi nuke gogora, istorioaren alderik politena horixe baita. Gutxien espero genuenean utzi ninduten libre, eta bakarrik nengoen auzitegian, ez senitartekorik, ez lagunik... Madrilen nengoen, eta ez nuen etxera bueltatzeko autobusa ordaintzeko dirurik. Atotxako geltokira joan eta autobus bat hartzeko ilara batean jarri nintzen, zer egin nezakeen pentsatu bitartean. Bi emakume solasean ari ziren, eta haietako bati euskarazko hitz bat entzun nion. Han joan nintzen bi emakume haiengana, gertatu zitzaidana kontatu eta laguntza eskatzera. Ez ninduten ezagutzen, ez zekiten nor nintzen, espetxean egon nintzela eta torturak jasan nituela besterik ez. Eta hala ere etxera itzultzen lagundu zidaten bi emakume haiek. Hotelera eraman ninduten, eta han garbitzeko eta atontzeko aukera eman zidaten. Hori ez ezik, Euskal Herrira itzultzeko autobuseko txartela erosi zidaten. Tolosakoak ziren bi emakume haiek, eta urte batzuen buruan berriro jarri nintzen harremanetan haiekin. Gerora zertxobait gehiago jakin nuen haien inguruan. Ziurrenik ez ziren nire pentsaera berekoak, baina laguntzeko prest agertu ziren lehen unetik.\nUrteak aurrera doazen moduan, gure bizitzak ere aldatzen doaz; etapak itxi eta berriak irekitzen ditugu. Zenbait gauza, ordea, sekula ez dira ahazten. Komunikabideetan-eta torturei lotutako gertakariak bistaratzen direnean, zerbait mugitzen zait barrenean, tortura lehen pertsonan ezagutu nuelako. Horrelakoek erakusten digute gertatutakoa, urrun egonagatik, gertu senti daitekeela zenbaitetan. Gertatutakoa eta bizitakoa hor dago, buruko nebulosa batean edo. Denborarekin zehaztasunak ahaztu egiten dira, baina kontakizuna osatzerakoan, nahi gabe, gogora etortzen dira berriro. Gaur-gaurkoz, torturaz hitz egiteak ez dit logurea kenduko, baina mesede ere ez dit egiten, ez baita erraza bizitakoa berriro gogora ekartzea. Bi alaba ditut, eta haiekin hitz egin izan dut gaiaz. Jakin egin nahi dute, eta nik beraiek jakin dezaten nahi dut. Horregatik, etengabeko borroka da hau: bizitakoa ahaztu egin nahi duzu, baina aldi berean, oroitu ere bai, ingurukoei azalpenak emateko.\nOrain, lasai konta ditzaket kontu hauek, baina sekula ez dut ahazten amaiera okerragoa izan zitekeela. Izan ere, ezin ahantz dezakegu torturen ondorioz jende asko hil dela Euskal Herrian".\nUnai Lizaso: "Torturak jasan ostean bizitza aldatzen zaizu"\nJaioturtea. 1975. urtea.\nData. 2005. urtea\n"Azpeitian bizi nintzen 2005eko otsailean, atxilotu nindutenean. Etxera nindoan goizean goiz; autoa aparkatu nuen, eta giltza kentzerako gainean nituen lau bat lagun. Polizia nazionalak ziren, eta atxilotuta nengoela oihu egiten zidaten. Shock egoeran gelditu nintzen. Mendi aldera eraman ninduten, baina ez dakit ziur nora, burua jaitsita mugitu baininduten lekuz.\nHandik Donostiara eraman ninduten, baita auzi medikuarengana ere. Hari esan nion ostiko bat eman zidatela mendian, baina gainerakoan tratua balekoa izan zela. Han gertatutakoaren ordena zehatza ez dakit; izan ere, joera dut gauza txarrak ahazteko. Gela zikin batera eraman ninduten aurrena, eta gero polizia zientifikoarengana. Gero galdeketa egin zidaten, eta ondoren, Azpeitira eraman ninduten, etxea erregistratzera.\nMadrilera handik. Lau pertsonarekin egin nuen bidaia. Horietako batek esaten zidan hitz egiten ez banuen ikusiko nuela, hobe nuela hitz egitea... Bidaia oso gogorra izan zen, batez ere, atzeko ilarako erdiko eserlekuan behera begira egin nuelako bide guztia. Eta hitz egiten zidan polizia hark zaplastekoren bat eman zidan ez nuelako txintik esaten.\nFesta Madrilen hasi zen. Ez nekien ez nora iritsi nintzen, ez zer ordu zen. Bakar-bakarrik nengoen, auskalo zer komisaldegitan. Iritsi eta minutu gutxira hasi zen lehen galdeketa. Oroitzen dudanez, eskolako aulki berde baten modukoan jarri ninduten, eta zorua ere berdea zela uste dut. Nire aurrean jarri zen polizia bat, eta autoan hitz egin zidana aldamenean. Galderak egin zizkidaten. Aurrean nuen gizonak usain berezia zuela ere akordatzen naiz. Segundo batzuetan lurrean nengoen, kolpeak jasotzen, iletik tiraka nituen. Gizon hura torturatzaile profesionala zen; bazekien nola jo. Lehen galdeketa hura shocka izan zen.\nZeldara eraman ninduten segidan; ez nekien goiza edo gaua zen. Janariarekin kontuz ibiltzeko entzuna nuenez, ez nuen jaten. Zaratak entzuten nituen. Herioan nengoen, dardarka. Noiz etorriko ziren beldurrez; izan ere, geroago berriz ere etorriko zirela esan zidaten.\nBeste bi galdeketa ere oso markatuta dauzkat. Lehenengo aldian kolpeak eman zizkidan gizon berarekin izan zen horietako bat. Betiko lau poliziak ziren, eta usain berezia zuen torturatzaile profesionala sartu zen atetik 'Gabon zoriontsuak' oihukatzen. Orduan hasi zen dinbi-danba, betiko galderak tarteko. Ezintasunetik, une batean gogor samar erantzun nien poliziei, eta batek barrabiletatik heldu eta beste hirurek gainera saltatu zidaten.\nAlderdi emozionalarekin jokatzen dute, baina hori nahiko ondo eraman nuen. Esan zidaten nire bikotekide zena atxilotuta zegoela, ez dakit nork hitz egin egin zuela... baina banekien joko horretan ezin nuela erori. Poliziek ez jotzeko zer egin nezakeen pentsatzeak sortu zidan eragin psikologiko handiena: istorio bat asmatu nuen denbora irabazteko eta bakean uztea lortzeko, baina alferrikakoa da. Izan ere, denboraren kontrola beraiek dute, eta zurrunbilo batean sartzen zara.\nMediku forentsea eta ofizioko abokatua etorri ziren gero. Biei esan nien jo egin nindutela, burua handi-handi eginda nuela sentitzen nuela eta kaskarreko mina neukala. Mediku hark Gelocatil bat hartzeko esan zidan. Ikaragarria da denak bat eginda nola dauden ikustea, han ez dizute laguntzen inolaz ere. Horregatik eta sartzen duten beldurragatik eta mehatxuengatik, jendea ez da ausartzen ezer esatera; eta hori ere zilegi da, noski.\nHiru egun pasatu nituen Madrilen. Azken kolpe festaren ostean, gehiago ez ninduten jo, baina saiatu ziren mehatxu bidez hondoratzen. Gero, Espainiako Auzitegi Nazionalera eraman ninduten. Egun hartan Jarrai-Haika-Segi auzi saioa egiten ari ziren, eta haiek ikusteak indarra eman zidan. Gainera, lehen aldiz jan egin nuen, nirekin batera atxilotu zuten eta ezagutu ere egiten ez nuen mutil bat ere han zen... Inkomunikazioa altxatu zidaten, eta Baltasar Garzonengana eraman ninduten. Zer moduzko tratua jaso nuen galdetu zidan, eta 'erdizuzena' erantzun nion. Izan ere, handik alde egitea nahi nuen. Egin zidatena kontatu eta kolpeak ezkutatu arte espetxeratzeko aukera hor zegoen.\nAske utzi eta Azpeitira iristean, anbulatoriora joan nintzen. Hango medikuak egindako txostena tortura kasu gisa izapidetu zuten buruan eta begi ondoan nituen kolpeengatik, eta gerora Madrilera joan behar izan nuen tortura kasuengatik testigantza ematera. Kasua ezerezean gelditu zen. Epaiketarik ere ez nuen izan; ez zegoen frogarik, eta bere horretan utzi zuten. Tramitezko deklarazioa egin behar izan nuen Fernando Grande Marlaskaren aurrean, baina hor bukatu zen.\nDena den, oroimenean grabatuta gelditzen dira, ahotsak, usainak... Torturatu osteko lehen hilabeteetan eta urteetan beldurra sentitzen nuen, denera begira ibiltzen nintzen, torturatzaileak non ikusiko. Eta horrexegatik ezagutu ditut poliziak behin baino gehiagotan.\nGazte mugimenduan militatutakoa nintzen, eta banekien atxilotzea posible zela, baina torturak jasan ostean bizitza aldatzen zaizu. Une askotan beldurra sentitzen duzu, edozer egiteko gai direlako. Denborarekin, egoera normaltzen da, nahiz eta une jakin batzuetan gertatutakoa gogoratzen duzun eta dena mugitzen zaizun. Hala eta guztiz, izugarrizko joera dut gauza txarrak edo ez hain onak ahazteko; eta horrek ere lagundu dit aurrera egiten".


Hildakoen argazkiak argitaratzearen alde eta kontra • ZUZEU\nHildakoen argazkiak argitaratzearen alde eta kontra –\nAmorrua, mina eta haserrea, hirurak nahastu zitzaizkien erraietan Bartzelonako Rambletako sarraskiaren biharamunean egunkariak ikusi zituztenei. Gertaerengatik sumindu ziren bai, baina askori itxuraz mingarriagoa egin zitzaien argazki hura argitaratu izana. Marcela Miret argazkilari argentinarraren irudia. Lau hilotz lurrean botata. Errealitate bat, ikuspegi bat. Hasteko, ez al da mundua azaltzea komunikabideen betebeharra?\nEraso krudelaren argazki gordina da Bartzelonakoa, ez ordea latzena. Egileak aitortu du memoria txartelean gordeta dituela ikusi ere egin nahi ez dituen batzuk. Jende askok, atentatuaren hurbiltasunak hauspotuta eta eskandalu hiperbolikoen garaiari leial, argazkia eta argazkilaria deabrutu dute. Neurririk gabe kritikatu ere, ahaztuz plano zabaleko irudian ikusten ez dena: odola, hildakoen aurpegiak, sufrimendu espresioak… aitortu ala ez, heriotzaren argazki light bat da, izan zitekeenaren alboan. Argazki informatibo aproposa. Agidanez, ez dute horrekin bat egiten txiolari askok. Horren erakusle, esaterako, argazkirik azalean ez daraman egunkari bakarra, Ara katalana, txalotu izana. Ez dakitena da Ara-ren laugarren orrialdeak bazekarrela argazki bat, bost zutabetara. Badakizu zein, ezta?\nAtentatu honetan sare sozialetan pairatu dugun “egin, zabaldu eta gero pentsatu” jarrera basatitik urrun, antipodetan esango nuke, egunkari askoren erabaki hausnartua gorpuak argitaratzea izan da. Europan, Hego Amerikan, Estatu Batuetan… Denak erori dira sentsazionalismoaren hatzaparretan? Guztiek egin dute errekaren bidegurutzean urjauzira arraun? Mundu osoko egunkarien azalak ikusita, gogoeta lasai bat merezi du auziak, esaldi kategorikoak Facebookeko demagogoei utzita.\nHasteko, topikoan erori arren, gogoratu behar da nola atzerriko hildakoen aurrean ez daukagun erreparo handirik. Aylan hondartzan etzanda, Vietnam napalmez erretako haurrez, Ankara eta enbaxadore errusiarraren zuzeneko heriotza, Mediterraneoa kanposantu… inork gutxik jartzen du zalantzan irudi horien egokitasuna, ez dakit zein kontzientziazio helbururen izenean. Urrutikoaren hilotza erakutsi eta bertakoarena estaltzea; horixe anti-kazetaritza ariketa bikaina. Gainera, ez gaitezen tronpatu, gertukoetan ere ez dira falta izan hildako eta odolak: Zabalza, Zamarreño edo Villa. Eztabaida hau ardoa baino zaharragoa da. Asko pentsatu eta idatzi da gaiaz, adanista askoren ezjakintasuna gorabehera.\nBiktimei errespetua ere aipatu izaten da maiz, gorpuak ezkutatzeko orduan. “Zu hildakoaren senidea bazina nahiko zenuke argazki hori ikusi?” Barkatu, kazetaritza ez da Disney. Biktimari mina ez eragitearen eskubidearen gainetik dago gizarte batek benetako gertakizunak modu zintzoan ezagutzeko eskubidea. Informazioa eta sentsazionalismoaren arteko muga lausoan tokia egin behar du kazetaritzak. Tamalez, min ematen du. Horrelakoa da bizitza. Biktimen mina areagotzea eta informatzea ubide beretik doazen urak dira maiz. Hor tartean kokatu behar da kazetaritza, alferrikako mina eragin gabe, baina informazioari, errealitateari, muzin egin gabe.\nProfesional taldeen esku utzi behar dira gisa honetako erabakiak. Galbahe arduratsuena beraiena da, kazetaritza herritarra delakoaren irizpiderik eza agerian utzi baita beste behin. Mila gezurrezko zurrumurru entzun ditut Whatsappeko audioetan. Bideo terrorifiko batzuk ere badirela ezagutu ere bai. Whatsapp bidez krudelkeria antzua gupida gabe zabaldu duten ahobero askok kritikatu dituzte hedabideak. Argazki gogorrak erakustea da hedabideen betebeharra, gorpu eta guzti hala behar bada. Ez edozein modutan. Mugak existitzen dira. Asmatzen jakin behar da. Rambletakoan: asmatu dute. Akatsak akats, inork ez du erabaki hoberik hartuko prestatuta dauden kazetariek baino, izan kamera darabiltenak ala teklatua.\nZerbaitetan behintzat ados gaude kamarada, eztabaida hau ardoa baino zaharragoa da. Eta esango nuke eztabaidak berak beste hainbat auzi daramatzala bere baitan. Diozun bezala, argazkien auzia plazara orain ateratzea argigarria da oso. Erakusten baitu, asasinatua mendebaldeko zibilizazioko jendea, jende zuria, denean asaldatzen dela populua. Iraken misilak lehertu eta ehundaka kolpetik hiltzean, zenbakiak baino ez ditugu ikusten argazki odoleztatuen atzean eta kasu, 14 hildakotik baino 140tik gertuago egon ohi da datu hotza. Israelek Palestinako ospitaleak txikitu eta hildako haurra amaren besoetan ikusten dugunean harridura keinu ttiki baterako baino ez digu ematen. Hildakoa beltza bada, edo turbante bat jantzita badarama, argazki gordinak argitaratzea ez zaigu horren deitoragarria iruditzen edo ez digu halako saminik sortzen behintzat. Hau esanik, goazen gaiari hegiak topatzera, ongi etorria bedi eztabaida.\nSarraskia gertatu eta hurrengo minutuetan hamaika bideo eta argazki zabaldu ziren sareetan, bolbora erre baino azkarrago. Barrenak itotzeko gai diren dokumentuak batzuk, Deep Webean ohiko diren snuff movien generoan sar genitzakenak. Barkatuko didazue baina snuff movie-ak ez dira kazetaritza. Morboa, sadismoa eta egolatriaren ondorioa dira, berehalakokeriaren sustraiak eta sare sozialen pozoina barruraino sartuta dauzkagun garaiotan. Zeharkako propaganda dira Estatu Islamikoarentzat, Sirian aiztoarekin samia zeharkatuta exekutatutako estatu batuarraren bideoa nola. Hedabideek, orohar, terrorismo yihadista deitzen duten hori magnifikatu egiten dute, politikarien eta poliziaren laguntzarekin. Badirudi furgoneta batek edozein unetan harrapa gaitzakeela edo tiro batek ezustean jo, arrisku berehalakoan bizi bagina bezala. Kazetariok, zaila bada ere, auzia perspektibarekin aztertu behar dugu. Distantziarekin.\nKazetaritzak ez ditu egunik amultsuenak bizi, eta egun komunikabideak edozer egiteko prest daude klikbaita lortzeko. Kioskoetan ale gehiago saltzeko, nahi baduzue. Sentsazionalismoa non nahi zabaldu da sasitza bide ertzean bezala, eta hedabide gehientsuenek aspaldi pasatu dute zentzuzkoa denaren eta ez denaren marra gorria. Errazena bideo bat argitaratzea baita, unean uneko herra milaka bisitatan bihurtzeko. Kazetaritza ez da Disney, jendea hil egiten da, baina horrek ez du esan nahi hilketaren bideo edo argazki sadikoak argitaratu behar direnik. Hildakoen bideo-argazki sadikoak dokumentu esanguratsuak dira, ez kazetaritza ona. Kazetari on batek krimenaren bideo bat argitaratu baino, krimena bera eta berau inguratzen duen kontestua, zein backgrounda aztertu eta modurik egoki eta argienean azalduko du irakurle edo ikusentzulearentzat. Kazetari ona kalera jaitsiko da, biktimekin zein poliziarekin eta, ahal badu, ustezko egilearekin hitz egingo du ezer argitaratu aurretik. Dokumentatu egingo da eta azkenik tentuz erreportaje bat osatuko du aipatzen duzun galbahe lana eginda. Informazioaren ontzaileak dira kazetariak. Ofizioaren muga denak dira, onerako zein txarrerako, lausoak, aitzitik, argitaratu diren hainbat ikusentzunezko dokumentuk ez dute zalantzarentzat zirkinik ere uzten. Argi dago kazetaritzaren esparrutik kanpo daudela.\nEz da hildakoen argazki bat jarri behar, azal on bat argitaratzeko. Badira mila modu tragedia den bezain gordina kontatzeko, biktimekiko errespetua mantenduz eta perspektiba orokorra galdu gabe. Adibideak ikusi ditugu egunotan. Herbereetako Algemeen Dagblad egunkariaren azala esaterako, zeinak, familia bat kalean korrika ihesean agertzen baituen. Franffurter Allgemeine egunkariak, berriz, erasorako erabilitako furgoneta agertzen den urruneko kalitate baxuko plano orokor bat argitaratu du, momentuaren gordintasuna ederki azaltzen duena. Kazetariok ez dugu gorrotoaren meatzari lana egin behar. Inork baino inpartzialago jokatu behar dugu, gure egiak besteenekin erkatu eta informazioa, ardo zaharra bezain ona botilaratzeko.\nHildakoen argazkiak argitaratzearen alde eta kontra Hildakoen argazkiak argitaratzearen alde eta kontra Hildakoen argazkiak argitaratzearen alde eta kontra\nHildakoen argazkiak argitaratzearen alde eta kontra Hildakoen argazkiak argitaratzearen alde eta kontra\nalde, atentatua, azalak, Bartzelona, egunkariak, gorpuak, hildakoak, Hildakoen argazkiak argitaratzearen alde eta kontra, kontra


Txandalaren prakak jantzita baporera jaisteko - Ahotsak.eus\nTxandalaren prakak jantzita baporera jaisteko\nTxandalaren prakak jantzita baporera jaisteko
Gizonek mahoizko prakak janzten zituzten normalean. Andreek gona, jertsea, bata... Prakarik ez berandu arte. Saregile zebilela, baporera jaisteko-eta txandala janzten hasi ziren, gizonak gora begira zer ikusiko egoten zirelako.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan LEK-006-026 kodeko bideoa nahi duzula aipatzea: ahotsak@ahotsak.eus\nGizonek mahoizko prakak janzten zituzten normalean. Andreek gona, jertsea, bata... Prakarik ez berandu arte. Saregile zebilela, baporera jaisteko-eta txandala janzten hasi ziren, gizonak gora begira zer ikusiko egoten zirelako.\nGaia(k): Ohiturak eta bizimodua » Kontakizunak eta sinesmenak » Anekdotak, kontakizunak , Itsasoa » Lehorreko lanak » Lehorreko lanak\n- Bera elegante janzten zan.\n- Zuek zelan janzten ziñien?\n- Ha elegante. Baiña gixonak haren modura ez, behiñik behin Lekittokuak. Arrantzaliak, ba, eukitten baeben jakia baten batek, edo jertsia edo... En jeneral praka mahonezkuak ixaten zirian.\n- Domekatan be bai?\n- Bai, barridxauak ipinitta. Iñoix bai, lanazkuak, haunen modura, antzeko lanazkuak, grixak-edo, domeketarako, ba, zeozer jantzidxaua eukitteko, jake bateaz edo. Segun zeaz edo, kertsiaz bazan, ba, ,kertsiaz edo alkondaria, ba, bestelan mahonezko.\n- Eta andrak?\n- Andrak batatxukin, edo goni ta mariñera bat edo jertse bat edo, segun ze sasoi zan.\n- Baiña prakarik ez?\n- Ez, harek sasoian pentsa be ez prakarik.\n- Zuk noz jantzi zenduzan lehenengoz prakak?\n- Nik prakak jantzi nebazan sareiñen nabillela, baporera-ta bajatu bihar ixaten /bixaten/ nintzan lez josten, ba, hasi nintzan jazten... zer da hori? Txandala. Bestelan prakakin ez jantzitta, baiña amantalaaz juten giñin lez, akostunbra nintzan, ba, prakak erabiltten sareiñin gaozen artin, ba, txandala. Goikuaaz, ba, iñok be igarri be ez. Ta baporera bajatuteko-ta, hantxe eoten dizen batzuk espabillauk, ba, eskilleretan behera bajatu bihar, hantxe iztarrari begira egon ein bihar, bapora [...]. Ba ez, ba, hasi giñan ba prakakin, errezao igon be gora, ta errezao bajatu be baporera txandalakin. Ta halan gero akostunbra nitzan kanpora be. Igual gero baporak itxoten banao ta ez badao... amantal barik eon banitzan igual, amantala iñoz kendu, lotsatuta lehelengotan, ta amantalaaz tapa. Baiña akostunbra nintzan gero praka... txandalakin.\nEgilea(k): Uxue Cazalis Crespo (Lekeitioko institutua)\nArrantzako pasadizoak Guardia Zibilarekin\nArrainaren salmenta Pasaian\nTxanala uholdeak eraman zuenekoa\nNork bere janari eraman behar ontzira\nItsasoko txoriak eta izurdea ekartzen zituzten Zumaiara\nGauez lingotea hustutzen


Kartel batzuk jartzeagatik hainbat gaztek 6750€ko isuna jaso dutela eman du argitara Eraginek\nArgia 2019-06-25 08:13\nUrtarrilaren hasieran Bilboko Alde Zaharrean jarritako kartel batzuen harira iritsi da isuna. Kartelak ostalaritzako lan hitzarmenean bildutako eskubideen berri ematen zuten. Prentsaurrekoa deitu dute ostegunerako, ostalaritzako langileekin batera.\nArgia 2019-06-24 14:40\nEnde Gelände mugimenduak deituta, Alemanian beste behin ere adi guztietako ekintzaileak mobilizatu dira Europako meategirik handiena gelditzeko. Bost zutabetan antolatutako 6.000 lagunek ekintza zuzenaren bidez trenbideak okupatuz eten dute produkzioa asteburu osoan. Bitartean, herrialde bereko Aachen hirian, klimaren alde 40.000 lagun atera ziren kalera.\nArgia 2019-06-24 13:15\nOstiraleko (ekainak 21) bosgarren greba eguna aurrekoak bezain arrakastatsua izan zen, bi sindikatuen irudiko. ELA, LAB, CCOO eta UGT sindikatuek osaturiko plataformaren eskakizunak bete bitartean mobilizazioei eusteko apustua berretsi dute.\nArgia 2019-06-24 12:33\nHiru gaztetxe eta “gune aske” bat okupatu dira joan den asteburuan Euskal Herriko hainbat herritan. Ormaiztegiko gaztetxea desalojatua izan da jada, eta Atarrabiako gaztetxeko kideek desalojo arriskuaren aurrean espazioa utzi dutela esan dute. Jazarpenen aurrean tinko mantenduko dutela adierazi dute, eta gune autogestionatuekiko konpromezua berrestu dute.\nArgia 2019-06-24 11:47\nCESPA konpainiak –Ferrovial korporazioaren adarra– kudeatzen duen Lurpe zabortegia abiada osoan doa bete eta altuera hartzen Gipuzkoa osotik bertara bidalitako zaborrak pilatzearen poderioz. Horrela ari da mendi berri bat sortzen Gipuzkoan, udal barrutiz Mutiloarena den baina hurbiltasunez Gabiria eta batik bat Ormaiztegi herrien ondo-ondoan dagoen Lurpe zabor mendia.\nArgia 2019-06-24 11:43\n25 urteren ondoren, Justizia eta Garapenaren Alderdiak (AKP), Erdoganen alderdiak, Istanbulgo udal gobernua galdu du bigarren hauteskundeetan. Martxoan egin ziren hauteskundeetan ere Herriaren Alderdi Errepublikarra oposizioko alderdiak irabazi zuen, baina ustezko iruzurragatik baliogabetuak izan ziren.\nKapitala hautsi, gorputz eta identitate aske eta duinei eutsi!\nArgia 2019-06-24 11:13\nEkainak 28a Sexu Askapenaren Nazioarteko Eguna da. Egun horretan zein urteko gainontzekoetan, lanean zein beste esparrutan gure desio, gorputz eta identitateak aske eta duin bizi ahal izateko aldarrikatzen eta borrokatzen jarraituko dugu.\nHarrotasuna ez dago salgai #HarrotasunaEzDagoSalgai\nArgia 2019-06-24 10:42\nELAk gogoeta egingo du ekainaren 28an, LGBTIQ+ mugimenduaren sustrai antikapitalistak zaindu beharraz. Horretarako formazio jardunaldia antolatu du Iruñean.\nArgia 2019-06-24 10:09\nLizarrako La Bota peñak erabaki du zezenketetara ez joatea. Nafarroan eztabaida plazaratzen ari da poliki-poliki; zenbait musikari eta peñakide zezenketen aurka agertu dira, eta zalantzan jarri dute orain arteko besta. Iruñea Antitaurinoak jarrera aldaketa sumatu du;peñei esku hartzeko eskatu die.\nLizarran ospatuko dituzte Egin Dezagun Topa! neska* gazteen topaketak\nArgia 2019-06-24 09:12\nEkainaren 20an aurkeztu zituzten urriaren 4an eta 5ean izango diren topaketak. Helburu nagusia azaroan ospatuko dituzten Euskal Herriko V. Jardunaldi Feministei "begirada eta bihotz propioz" heltzea izango da.\n‹‹ Aurrekoak 1 2 3 4 5 6 ... 1140 1141 1142 1143 Hurrengoak ››


Komisio gehiago #IndustrialRegions-ekin laguntzea ekonomia elastikoak eta lehiakorrak eraikitzeko: EU Reporter\nEguneko Round-up PM konfiantza botoa aurrean ift.tt/2EhFTcm pic.twitter.com/f9r70l2aG8\n#ECJ arauak #Brexit unilateralki gelditu daiteke ift.tt/2EqOKcB\nEguneko Round-up PM konfiantza botoa aurrean ift.tt/2EhFTcm\nMEPek ongi etorria eman die #GlobalCompactOnMigration ift.tt/2Qsi4G8 pic.twitter.com/GZnVghS2eF\nKomisio gehiago #IndustrialRegions-en laguntza lortzeko ekonomia elastikoak eta lehiakorrak eraikitzeko\nBatzordeak 7 EBko eskualde osagarriak eta estatu kideak hautatu ditu laguntza pertsonalizatua azpian Batzordeak ekintza pilotua trantsizio industrialean: Kantabria (Espainia), Centre-Val de Loire (Frantzia), Ekialdeko Ipar Finlandia, Grand-Est (Frantzia) eta Greater Manchester (Erresuma Batua), baita Lituania eta Eslovenia ere. hautatutako eskualdeak 2017 abenduan.\nCorina Creţu-ko Eskualde Politika Komisarioak esan du: "Industriaren trantsizioa gure ekonomia eta gizartearen erronka nagusia da. Oso pozik nago 10 eskualdeekin eta bi estatu kideekin lan egingo dugula, beren berrikuntza, dekarbonizazioa, digitalizazioa eta etorkizunerako trebetasunak garatzeko duten indarra eta potentziala aprobetxatzeko ".\nHautatutako agintariek estrategiak garatu edo birdefinitu ahal izango dituzte beren eraldaketa ekonomikoan oinarrituta espezializazio adimenduna Lehentasunak, hau da, lehiakortasun indarren eskualdeen nitxo eremu. Laguntza pertsonalizatua Batzordeak zerbitzuak, kanpoko adituak eta Lankidetza eta Garapen Ekonomikorako Erakundea eskainiko dituzte.ELGAko) etorkizuneko lanpostuetarako prestatzen laguntzeko, berrikuntza zabaldu, karbono baxuko ekonomiara trantsizioa sustatu, ekintzailetza bultzatu eta hazkunde inklusiboa bultzatu.\nA Prentsa-oharra eta a Deustu linean daude eskuragarri. Informazio gehiago nahi izanez gero, parte hartzen duten estatu kide eta eskualdeen espezializazio adimendunari buruzko informazioa eskuragarri dago DG REGIOren webgunea.\n« Europar Batasuneko planak EBko merkataritza-murrizketen aurkako #steel eta #aluminium kontrasteak zehazten ditu\nIT adituek "#Kokorev Case" espainiar poliziak konpromisoa hartu zuen " »


JarriOn eta Go!azen Trasmedia, zure telebista euskaraz – KZblog\nJarriOn eta Go!azen Trasmedia, zure telebista euskaraz\nEuskaraz hitz egiten baduzu, ziur aski faltan botako duzula euskarazko App gehiago gure hizkuntzan egotea. Aurreko “Euskara zure Androiden” sarreran zure teklatua euskaraz nola jarri edo euskaraz aurrera egiten laguntzeko dauden App ezberdinetan hitz egiten genuen, bereziki hizkuntza ikasten ari bazara. Gaur, KZgunean JarriOn-i buruz hitz egingo dizugu, euskaraz edukiera ikusteko lehenengo Aplikazioa.\nZure Smartphonean aplikazioak instalatzen ikasi nahi duzu? Etorri Kzgunera eta izena eman gure “Google Aplikazioak zure gailuetarako” ikastaroan\nHau dela eta, Gipuzkoako Foru Aldundiak EITBren laguntzarekin JarriOn aplikazioaren sorrera bultzatu du. Honez gain, Go!azen Trasmedia sortu dute, hainbat gailuetan erabili daitekeen aplikazio honek saioen historia handitzeko balio du. Interesgarria, ezta? Azalduko dizugu zer egin ahal dezakezun aplikazio hauekin:\nAplikazio honek Smartphone edo Smart Tv-an erabili daiteke. Aplikazio hau erabilgarri dago Androiderako, Play Store-tik eta JarriOn webgunetik deskarga dezakezu.\nAplikazioak multimedia edukiera ezberdinak biltzen ditu, bai komunikabidetik edo iturri ezberdinetik, gero zure telebistan ikusteko. Informazio guztia euskaraz dago eta Chromecast teknologiaz baliatzen da arin zabaltzeko eta ikusgai egoteko, bereziki gazteen artean. Puntu hau oso garrantzitsua da, zeren eta telebistari buruz geneukan ideia aldatu egin da: gaur egun erabiltzaileek gero eta gehiago erabiltzen dute karta telebista edo “Streaming plataformak” telebistetan.\nAplikazio honen helburua sailen edukiera gailu ezberdinetan handitzea da, eta gazteei zuzenduta dago. Helburu nagusienetariko bat euskara ikastolan egiteko hizkuntza dela deuseztatzea da eta bere erabilera sustatzea gazteek egunero erabil dezaten. Momentuz 250.000 erabiltzaile daude, gutxi gora behera. Go!azen zifra onak erregistratu ditu sare sozialetan eta WhatsAppean ere. Sasoi berri honetan, eranste berriak eta berrikuntzak egongo dira, beraz, erabiltzaileen handipen bat espero da eta aplikazioaren hobekuntza bat, bisualago eta energetikoagoa izan dadin.\nEtorri KZguneara eta izena eman gure “Google Aplikazioak zure gailuetarako” ikastaroan\nNork KZgunea| 2018-07-05T10:54:55+00:00\t2018/07/05|Informatika eta Teknologi berriak|Iruzkinik gabe


SPRIk laguntzak banatuko ditu enpresek teknologi-zentroak erabil ditzaten 4.0 industriako proiektuetan - SPRI\nDeialdi berria, zabalik egongo da 2017ko maiatzaren 11tik ekainaren 28ra\nBasque Industry 4.0 programak erraztasunak ematen ditu zentroetako teknologia aplikagarri eta pertsonalizagarri izan dadin manufaktura arloko enpresek proposatutako 4.0 proiektuetan. SPRIk 2,2 milioi bideratuko ditu “teknologi transferentzia” egiten duten eta gutxienez 75.000 euro inbertitzen dituzten proiektuak subentzionatzeko. 2016an Basque Industry programak 11 proiektu subentzionatu zituen, horietako gehienak Big Data eta Sentsorikako teknologiak aplikatzen dituztenak. Deialdia zabalik egongo da maiatzaren 11ra arte. Argitasunak info@spri.eus helbidean eta 902702142 telefonoan.\nPrograma jakin honek laguntza emango die euskal industriei euskal I+G-ko zentroetan dagoeneko existitzen diren ikerketa eta garapenak aprobetxa ditzaten eta berrikuntza (“b”) bezala aplika ditzaten beren fabrikazioan eta merkaturatzean. SPRIk bultzatutako programa horrek lotura bat sortuko du, bere bitartez enpresek 4.0 ezagutza teknologikoa aprobetxa dezaten eta produktu bihur dezaten.


Eskualdeko mendate nagusiak igaroko ditu Juanma Garate martxak : KIROLETIK\n05 Eka, 2018 garate, martxa, zikloturista\nIX.edizioa izango du Juanma Garate Zikloturista Martxak. Egonkortuz doa Irungo Txirrindulari Elkarteak antolatzen duen proba. Bi ibilbide edukiko ditu aurten, 72km-koa laburra eta 122koa, luzea. Ekainaren 17an 8:00etan irtengo dira txirrindulari guztiak San Juan plazatik. Bezperan, Bizikleta Festa egongo da San Juanen bertan, 16:30etatik aurrera. Herri Spinning Maratoia eta haurrentzako gymkana.\nBehin baino gehiagotan aldatu izan du Irungo Txirrindulari Elkarteak Juanma Garate Zikloturista Martxaren ibilbidea. Aurten, kirol erronka eta paisaia “pizgarriak” bilatu nahi izan dituztela azpimarratu du Juanjo Garagarza I.T.E.ko presidenteak. “Bidasoko errepide bihurrietan zehar ibiliko dira parte hartzaileak. Horiek izan dira Juanma Garateren entrenamendu eremu, urtetan zehar”, azaldu du Garagarzak. Ibilbide luzeak 122km eta 2.480m-ko desnibela edukiko du. Laburrak, berriz, 72km eta 1.245m-ko desnibela.\n“Bidasoko errepide bihurrietan zehar ibiliko dira parte hartzaileak”\nJuanjo Garagarza, Irungo Txirrindulari Elkarteko Presidentea\nMaiatzaren 17an izango da martxa, Sabiñanigon (Huesca) egiten den Quebrantahuesos zikloturista famatuaren aurreko astean. “Test bikaina izan daiteke”, adierazi du Juanjo Garagarzak. 8:00etan aterako dira parte hartzaile guztiak San Juan plazatik, Hondarribiko Higer itsasargira, berriro Irunera itzultzeko. Tarte horretan, klubeko haurrak ere egongo dira errepidean, martxako parte hartzaileekin batera. Azken horiek N-121 errepidea hartuko dute ondoren, Lesakara bidean. Agina, Aritxulegi eta Gurutze igoko dituzte, eta Olaberriako mendatetik, San Juan plazara itzuliko dira. Bertan amaituko da ibilbide laburra.\nIbilbide luzearekin ausartzen direnek Erlaitz, Arkale eta Jaizkibel gainditu beharko dituzte oraindik, San Juan plazako helmugara iritsi aurretik. Bi ibilbideetako edozeinetan edo spinning maratoian parte hartzeko, kirolprobak.com web gunean egin daitezke izen emateak. Ekainaren 1etik aurrera, federatuek 35 euro ordaindu beharko dute, 45, aldiz, federatuta ez daudenek. Spinning maratoiko izen-emateak 25 euro balio du. Martxako dortsalak eta maillotak Bizikleta Festan emango dituzte, ekainaren 16an San Juan Plazan, 17:30etatik 20:00etara.\n“Garatek beti eskaintzen dizkigu bere babesa eta irudia, harrobiko txirrindularitza sustatzeko edozein jardueratarako”\nJuanma Garate txirrindulari profesional ohiaren izena darama Irungo Txirrindulari Elkarteak antolatzen duen martxak. Bidasoko harrobitik ateratako txirrindularien artean, palmares handiena duena da. Giroan, Tourrean eta Vueltan etapa garaipenak ditu, baita sailkapen orokor onak ere. Gaur egun, Ef-Drapac-Cannondale taldeko managerra da. Bere emaitzez harago, alabaina, klubari beti eskaini izan dion laguntza nabarmendu du Juanjo Garagarza Irungo Txirrindulari Elkarteko presidenteak: “Beti eskaintzen dizkigu bere babesa eta irudia, harrobiko txirrindularitza sustatzeko edozein jardueratarako”. Garateren ondoan bizikletan aritzeko abagunea edukiko dute martxan parte hartzen dutenek.


Zein dira haur euskaldunak sakabanatzearen onurak\nZein dira haur euskaldunak sakabanatzearen onurak? –\nArnas Dezagun ekimenak hainbat kritika eta eraso jasan ditu bere sorreratik bertatik, desenfokatuak, injustuak eta ulergaitzak gehienak nire ustez. Ez naiz hasiko ekimenaren aldeko argudioak zerrendatzen. Ederki ari dira eurak, aukera ematen dietenean, proposamena azaltzen eta aletzen baina uste dut sortu den eztabaida horretan atalik garrantzitsuena ez dela aipatzen, ezkutatu egiten dela iritzi kritikoa zabaltzen dutenen aldetik. Izan ere, zein dira D ereduan haur euskaldunak sakabanatzearen onurak (onurarik balekar)?\nD ereduan haur euskaldunen sakabanatze sistematikoa oso hedatuta dago, eta badira hogei bat urte orokortu zenetik.\nBitxia bada ere, ez da praktika horren ondorioen gaineko azterketarik egin, edo egin bada, ez da argitara eman. Dena dela, guraso euskaltzaleen testigantzak ugariak dira, eta ez sakabanatze horren aldekoak, prezeski.\nZuzeutik bertatik jasoa da ondokoa adibidez:\n“Gure hiru seme-alabak D ereduan eskolatu genituen euskaldun ia elebakar zirelarik.\nOso denbora gutxian ikasi zuten españolez, ikasturte bakarrean, eta DBHn españolez hitz egiten hasi ziren lehen euskaraz egiten zuten lagunekin. Nafarroa “baskofonoan” hori guztia. Esango didazu onurak non dauden?”\nEta hari berean, erabiltzaile batek beste bati erantzunez:\n“Haur euskaldunak sakabanatzeak ez dizu zalantzarik eragiten?\nHaur euskaldunak sakabanatzeak ez ote ditu haurren erlazioak desnaturalizatuko eta españolez (frantsesez bestaldean) jardutera behartuko?\nHaur euskaldunak sakabanatzeak inor euskalduntzea lortu ote du?\nHaur euskaldunak sakabanatzeak hauen erdalduntze azkarra eragiten du, noren mesedetan?\nHorrelako sakabanaketa batek (haur euskaldunena) ondorio larriak izaten ditu haur euskaldun askoren izaeran, baina ez dirudi inori ardura zaionik. Zuri ere ez?\nEz ditut zalantzan jarri nahi zure intentzio garbiak, baina haur euskaldunen sakabanaketak eragin duen desastrea ikusirik, ez genuke beste 30 urtez zain egon behar zentzuz jokatu eta neurri egokiak hartzeko, D ereduan haurrak (guztiak) euskaldundu daitezen, erabat erdaldundu beharrean”.\nHartara, jakin daiteke zein diren D ereduan haur euskaldunak sistematikoki sakabanatzearen onurak?\nez sakabanatu, haur euskaldunak\n27 pentsamendu “Zein dira haur euskaldunak sakabanatzearen onurak?”-ri buruz\nAitor 2021-12-23 14:34\nHona bistako onura batzuk:\n– Irakasleari euskaraz egiten dion ikasleren bat daukagula ikasgela guztietan, egiteari uzten dion arte behintzat.\n– Bulling eta bazterketa linguistikoa gela guztietan berdintasunez praktikatzeko aukera ematen dela.\n– D ereduaren porrotaren ebidentzia sendotzeko beste argudio bat ematen zaiela inposizio zital horren kontrakoei.\n– Etorkinen seme-alabei argi erakusten zaiela zein den ezertarako balio ez duen hizkuntza herri honetan.\n– Euskararen atauteari beste iltze bat sartuta laster amaituko dela euskaraz bizi nahi duten koitaduen agonia eta ezin bizia.\nA 2021-12-23 15:38\n-eta irakaleen osasunaren zaintzea. Denekin berdin jokatu eta ez dago deus pentsatu beharrik\n-gurasoen artean ere erdara lehun lehun hedatu. Denok erdaraz buru hasterik gabe.\n-betikoa eginez, ederki goaz aintzinera eta aintzinera erdara gero eta lehenago txertatuz gure umeengan. Diskriminaziorik gabe, alegia.\n– Euskara ez erabiltzeaten errua haur eusladunen gainera botatzea. Besteei errua ematea bezalakorik ez dago.\n-eta, askorik luzatu gabe, erdararen aldeko pedsgogia hau asmatu zuena ohoratu beharko dugu. Merezi du eta\nErnesto Leitza 2021-12-23 16:25\nAitorrekin erabat ados.\nZenbat urte itxaron behar dugu sakabanaketarekin amaitzeko? 10urte? 20 urte?\nEgora larrian gaude, lehen bai lehen amaitu behar da honekin.\nKabe 2021-12-24 02:12\nFamilien JATORRI SOZIO-EKONOMIKOAREN ARABERA ikasleak ikastetxe ezberdinetan banatzea segregazioa da.\nFamilien JATORRIAREN ARABERA ikasleak ikastetxe ezberdinetan banatzea segregazioa da.\nFamilien ERLIJIOAREN ARABERA ikasleak ikastetxe ezberdinetan banatzera segregazioa da.\nIkasleak GAITASUNEN ARABERA gela diferenteetan sailkatzea segregazioa da.\nIkasleak EUSKARA GAITASUNAREN ARABERA ikastexe ezberdinetan banatzea segregazioa da.\nAdos zaudetenok, gutxienez, deitu iezaiozue bere izenaz: segregazioa.\nEutsi goiari! 2021-12-24 02:27\nAupa Kabe nahastua zabiltza, ez da planteatzen ikastetxe ez berdinetan banatzea. Web gunean duten planteamendua irakurri eta ulertu beharko zenuke.\nKabe 2021-12-24 02:52\nMila esker argitzeagatik. Orduan ikasle euskaldun jatorrak ez ditugu ikastetxe berezietan segregatuko, ikastetxe bereko aparteko “arnasgune” berezietan antolatuko baizik. Orain lasaiago gelditu naiz.\nBeraz, ikasleak SEXUAREN ARABERA “arnasgune” ezberdinetan banatzea, elkarren arteko harremanik izan ez eta lasai-lasai arnas dezaten, ez da segregatzea. Ongi ulertu dut?\nEutsi goiari! 2021-12-24 03:09\nEz duzu ulertu\nJone 2021-12-24 09:10\nKaberena, ez da ez duela ulertu, bazterrak nahastera etorri dela baizik.\nTroll tematia da Kabe.\nJone 2021-12-24 09:13\nDena dela, Arnas Dezagunekoei egiten zaizkien kritika okerren edo ankerren adibide ona da Kabek ekarri duena. Leporatzen dizkien jokabideetatik BAT ERE EZ da jasotzen Arnas Dezagunen proposamenean. Beste batzuek bezala, EZ du proposamena irakurri, edo fede txarrez dihardu. Kaberen kasuan bigarren aukera da zuzena, ziurrenik.\nAitor 2021-12-24 09:14\nArnas Dezagunek proposatutakoa segregazioa dela dioenak, edo ez daki zer den segregazioa, edo fede txarrez dihardu.\nMikel Haranburu 2021-12-24 10:14\nKabe, segregazio hitza erabiltzen duzue nonahi, baina esanahia ez da zuek nahi zenuketena. Sailkapenak ez dira segregazio, banaketak ez dira segregazio, ordenatzeak ere ez dira segregazio. Frantsesak mugaz alde batean, eta espainolak beste aldean eskolaratzea segregazio ez den bezala; Alemanez ikasten dutenak ikastetxe batean eta Gaztelaniaz beste batean segregazio ez den bezala. Edo kontserbatorioan txirula eta pianoa ikasten dutenak gela separatutan ikastea ez den bezala.\nSegregazio hitzaren esanahia nonbaitetik, edo multzo batetik, edo gizarte batetik apartatzea da, baztertzea, bereiztea, marginatzea, espultsatzea… eta hala ez bada, ez dago segregaziorik.\nAre gehiago, behar du gogoz kontra izan; euskaldunok behar duguna, une honetan, trinkotzea da. Trinkotzea, gure euskal gizartea trinkotzea, harremanak ugaltzea, geure hizkuntzan, eta ez galtzea. Auto-baztertzea esan genezake, baina helburu batez: geure erdigune (modan dagoen hitza), geure ardatza, geure muina osatzea. Ez gara komunitate bakarra; hizkuntzaz bi komunitate gara. Eta bestela, proposatu jadanik frantsesak eta beste “segregazioari” utzi eta nahastea.\nJatorri sozio-ekonomikoaren arabera inork ez du jendea banatzen; aberatsak eskola pobreenetara joan daitezke…\nJatorriaren arabera inork ez du jendea banatzen; etxetik hurbil egotea izan ohi da aukeratzearen zioa…\nErlijioaren arabera… ez dakit zer egiten duen hitz horrek segida honetan…\nIkasleak gaitasunaren arabera inork ez ditu sailkatzen… guztiak tontoenaren mailan geratzea nahi badugu behintzat…\nEuskara gaitasunaren arabera inrok ez ditu ikasleak banatzen… hezkuntza sistema publikoak goreneko maila ezin bikainagora ekartzen baititu ikasle guztiak, ezta?\nAdinaren arabera inork ez ditu ikasleak sailkatzen… ala bai?\n(Jendeak horrelako maniak ditu: udako arropa eta negukoa sailkatzearena, segregatzearena…)\nBestela esatera, balizko sailkapena, zuen hitz nahasgarri eta nahastaile segregazioa, beharrezkoa dugu euskaldunok, hain zuzen ere kolektiboki maila apalagoan gaudelako, gutxiagotuta gaudelako, beherago gaudelako, sarritan beharrezko tresnarik ez dugulako; inferiorrak gara, ed dugu geure indarrez besteen mailara edo egoera erosora iristerik. Beraz, ez daitezela gainerakoak segrega, arren, baina utz gaitzazue euskaldunoi autosegregatzen…\nKabe 2021-12-24 10:16\nOker zaude, Jone. Ez naiz trola, erraten dudana zintzoki sinesten baitut. Eta fede txarrez ere ez naiz ari, gai honek niri ere eragiten baitit, guraso eta euskaltzale naizen aldetik. Bertze gauza bat da zu nere iritziarekin bat ez etortzea, nik gauzak nola ikusten ditudan, horrek, akaso, ispiluaren aitzinean paratu eta deseroso sentiarazten baitzaitu.\nBegi-bistakoak dira Arnas Dezagun-ekoek proposatu segregazioak dakartzan onurak, goitiago hizpidera ekarri ditudan segregazio guziek, konparazionerako, zenbaitzuri onurak ekartzen dizkieten bezala.\nUmeak gaitasunen arabera gela ezberdinetan segregatzea onuragarria da gaitasunik handienak dituztenentzat: agudoago eginen dute aitzin, motelagoak enbarazu baitira haien hezkuntza garapenean.\nUmeak familien jatorri sozio-ekonomikoen arabera “ikasgune” ezberdinetan segregatzea onuragarria da egoera sozio-ekonomiko hobean daudenentzat: bertzeak bertze, status quo-ari eusten laguntzen baitu.\nSegregazioek beti dakarzkiete onurak zenbait giza talderi, argi denez, baita koste haundixea ere bai segregazioaren biktimei. Koste hori, gehienetan, gizarte koexioaren eta aukera berdintasunaren kaltetan izaten da. Aldarria? Beti izaten dela gorde beharreko bertze balio goitiago bat.\nEz naiz itsua, eta euskarak bizi duen egoera larria, umeeen eta helduen artean, begi-bistakoa da. Iduri du, ordea, inor gutxik ikusi nahi dituela holako proposamen segregatzaileen kalteak; edo ikusita ere, albo-kalte onargarriak deritzela irabazien aldean.\nZin egin nion neure buruari ez nuela kuku gehiago eginen fringe-en kobazulo honi. Flako da haragia, ordea. Hemendik aintzinerat zinari lotuko natzaio txinxo-txintxo.\nJone 2021-12-24 10:29\nBistan da ez duzula ADkoen proposamena irakurri, edo ez duzula ulertu, edo ez duzula ulertu nahi.\nAgur bada, fringe hori.\nKabe 2021-12-24 10:37\nNahi eta ezin.\n“Utz gaitzazue euskaldunoi [sic] autosegregatzen”\nNori erraten diozu hori? Noren izenean ari zara? Nik ez dut autosegregaziorik nahi: ez nauzu euskalduntzat hartzen?\nJJ Agirre 2021-12-24 11:00\nADren proposamenean (https://arnasdezagun.eus/manifestua/) ez dago “autosegregaziorik”. Hain justu kontrakoa da eskatzen dutena: haur euskaldunen segregazioari (sakabanaketari) azkena ematea eskatzen dute.Haur euskaldunen trinkotzea da eskatzen dutena, iruzkinaren hasieran ondo aipatu duzun bezala.\nSegregazioa da egun haur euskaldunek pairatzen dutena, D ereduko ikastetxe gehienetan ere. Eta segregazio horren ondorioz, erdalduntze azkarra, asimilazioa, akonplexatze larria, akulturazioa, eta abar.\nEz du inongo zerikusirik jatorriarekin, egoera sozioekonomikoarekin, ez eta espainiazale supremazistek euskaldun menperatuoi leporatu ohi dizkiguten bestelako “graziekin” ere. Edo hobeto esanda, badu zerikusia. Zerikusi zuzena dauka euskaldunok pairatzen dugun zapalketarekin, ordezkapen prozesuarekin, arrazakeriarekin eta etnozidioarekin. Horrekin dauka zerikusia.\nTximino 2021-12-24 11:08\nTamalez, kinka honetan, Haranbururen aldekoa naiz. Euskaldunoi autosegregazioak bakarrik salbatu gaitzake. Kabe, euskalduna zara, ez dut ukatzen, baina bestalde ulertu behar duzu hainbat euskaldun (zu bezain euskaldunak) orain arteko ez den beste bide bat landu nahi dugula, autosegregazioarena alegia, orain arteko bideak kobazulo ilun ilun batera eraman baikaitu. Beraz, ni errespetatu nazazu, nik zu errespetatzen zaitudan legez. Zure semelaba euskaldunak erdaldunekin nahastu itzazu, baina nireak euskaldunekin egon daitezela, beti ere begiruneaz.\nJulen 2021-12-24 12:00\nBistan da gaur egun euskaldunek segregazioa jasaten dutela ikastetxeetan, euskara disolbatzen den arte. Denok dakigu arazoa zein den, eta zeinen beharrezkoak diren ADren proposamenak. Trollei erantzutea denbora galtze bat da, ez ezazue energia izpirik ere xahutu horretan. Gaurko hau troll ezagun bat da, inoiz proposamenik plazaratu ez eta helburu suntsitzaileekin datorrena beti, ezker-eskubi su eginez, mundu guztia irainduz. Gainera, fede txarrez dihardu, Jonek dioen bezala, oinarrizko adimen gaitasuna duen edonork baitaki segregazioa haur euskaldunek sufritzen dutela, gaur egungo sakabanaketarekin.\nEgoera hau aldatzeko saiakerak, hau da, bizirauteko saiakerak, eraso bortitzak ekarriko dizkigu mentalki kolonizatuak direnen aldetik, hauek integrazioa espainiarrez eraikitzea nahi dutelako, edota oinarrizko logika matematikoa (kausa-efektu) menperatzen ez dutelako, honek menpekotasun mentalaren pantaila haustea galarazten dielarik.\nKabe 2021-12-24 13:21\nJJ, herrikide eta are sindikatukide bazaitut ere, batzuetan irudikapena dut errealitatearen plano paraleloetan bizi garela:\n“[…] espainiazale supremazistek euskaldun menperatuoi […]. Zerikusi zuzena dauka euskaldunok pairatzen dugun zapalketarekin, ordezkapen prozesuarekin, arrazakeriarekin eta etnozidioarekin. Horrekin dauka zerikusia.”\nUste baduzu hezkuntza komunitate zabala “arnasguneen” kausaren alde zeuregatuko dituzula narratiba horrekin, jai duzu.\nOrain bai. Nik, fini.\nJJ Agirre 2021-12-24 15:42\nSindikatu paralelotan biziko gaitik akaso. Segi bizkor.\njosu naberan 2021-12-24 19:34\nEGU BARRI ON!!!\nEz noa sartzera SEGREGAZIO, BEREIZTASUNA, BEREIZKUNTZA, BANAGUNE, BANAKUNTZA, INTEGRAZIO, DESINTEGRAZIO eta halako kontzeptu abstraKtoez diskutuan sartzeRa, Ez du merezi filosofia edo teOlogian iharduteak.\nHor bateK esan duena geratu zait gogoan: NAHI ETA EZIN.\nNahi dugun arren biziki (Sindikatuok eta), ezin diagu halako planik ezarri, gaur egun bizi gaituen egoera kolonizatzaile astuna astintzen saiatu arte.\nGaitza sakonagoa dok. Basque Countryko Hezkuntza-komunitatea hain kolnizatua dago, ezen erraz-erraz zeukatek zuok eta zuon plana, hain zintzo eta fin zabiltzaten arren, arrazistatatzat, autoritario eta faxistatzat (edo nazitzat) jotzea eta iritzi hori Espainiarat zabaltzea, Epaile-Mandoek esku hartzea…..\nEz Sindikatu batek, ez Sindikatu guztiek, ez Alderdi Abertzale ezkertarrek…\nZein izan daiteke HEZKUNTZA PLANGINTZAN guk nahi dugun halako Plangintza bat erantsi ahal izateko estrategia?\nHortxe Miloiko galdera.\nBaina horri erantzutea EGUBERRI EGU hau iraganda gero berrartu dezakegu.\nJone 2021-12-25 11:56\nOhiko deskalifikazio saiakera fede txarreko eta baldarraz aparte, haur euskaldunak sakabanatzearen aldeko argudiorik ez da ageri…\njosu naberan 2021-12-25 16:43\nEz diat nahi printzipio abstratoen likan likatuta gelditzea, Kabe-eta bezala.\nHemen ez da inortxo ere SEGREGAZIOAren aldeko, baizik eta euskeraren aldeko didaktika-programazio egoki bat bilatzeko (ikusita gure hizkuntzaren egoera desabantailatsua).\nHori dok, Kabe. Ez ezak tiroa erratu.\nGauza da, guk, euskaltzale ezkertiarrok, ez daukagula zereginik ezer programatzeko PROGRAMAZIO INSTITUZIONALAREN AITZI. Eta ezertxotan deskuidatuz gero, SEGREGAZIOA ETA NAZI/FAXISMOA leporatuko digutela.\nBeraz, auzi didaktiko hutsa beharko lukeena izan, auzi politiko/geoestrategiko bihurtuko dela; egungo gaixotasunarekin gertatzen dagoen moduan: berez osasun auzi bat besterik ez lukeena behar, auzi ekonomiko/lukratibo eta politiko/estrategiko bihurtu digutela.\nArnas Dezagunen proposamena euskerarekiko DIDAKTIKA AUZI BAT besterik ez duk (zeharo oker ez banago)\nHorregatik, batzuetan hobe izanen da ikasle euskal-hiztunak batera ikastea (adinak, mailak etab, kontutan hartuz); beste batzuetan, barriz, hobe izanen dok maila ezberdinetako (edo adin ezberdinetako) euskal-ikasleak elkarrekin nahasita saiatzea; edota euskal-ama-hizkuntzako ikasleak euskal txinatarrekin elkartuta ikastea… Zer zekiat ba nik…\nTira, de-den hori litzateke balekoa, didaktikoki eraginkorra izatekotan.\nHorixe da ikuspuntu normal edo garden batek ikusi beharko lukeena.\nBaina guztiok dakigu hemengoa EZ DELA EGOERA NORMALIZATUA EZ NORMALA.\nHortxe zegok gakoa, ene ustez.\nEta horren aurrean, epe-erdiko estrategia bat pentsatu behar, KOMUNITATE KOLONIZATU eta aurreiritziz etetakoa bizi dugun hezkuntza munduan.\nNeu ez nauk, egiatan, aholku eman dezakeena, ez baitut bizi Hezkuntza mundua.\nBaina egon ziur gaur egun agintzen duten Hezkuntza-programatzaile nahiz Instituzio, nahiz Alderdi, nahiz abar, KONTRA izango dituzuela, edo behintzat, EZ ZAITUZTELA BEGI ONEZ EDO GARDENEZ juzkatuko. Haize-kontra nabigatu beharko duzue, ezen Ez haizea poparean.\nMikel Haranburu 2021-12-27 11:28\nKabe, eta zu, noren izenean ari zara, balizko segregazio delako horrek dakartzan onurak eta kalteak eta albo-kalteak zerrendatzean? Hara, hizketa eta idazketa kontuak dira gero, plurala erabiltzea eta guka aritzea, gehienetan behintzat.\nIronia une argia baitzen, nik “autosegregazioa” aipatzekoa! Ez nuen alferrik segregazioaz nire iritzia eman, hitzaren baliatzea bera ere ukatuz. Aspaldi zioen euskaltegiko gure irakasle batek getotik atera beharra genuela, euskaldunok, denok jakina… Euskara jalgi hadi mundura… gero ikasi dugu trinkotzearen kontua; izan ere, gure hirietan trinkotzekotan ahalegin bereziak egin behar ditugu. Bai eta ikastetxeetan ere!\nBerriro ere jatorria, egoera sozioeklonomikoa desberdinak… tar, tar, tar. Ez al da justiziazkoagoa, hain zuzen ere, egoera sozioekonomikoa berdintzea, eta horretara jotzea, desberdintasunen kariaz ahulago den beste baten garapena zapuztu beharrean?\nZer diozu? “segregazioak” batzuri dakarzkien onurak besteen kalterako dira? Hots, ez dadila inor berak ahal duen garapen maila altuenera irits, eta guztiak bataz besteko mailan gera gaitezen?\nFaltsua da eztabaida hau: euskaldunon artean baditugu listoak eta tuntunak, bagara argiak eta kamutsak. Bagara egoera sozioekonomiko desberdinetan sorturikoak, eta jatorri askotarikoak. Ez dugu euskaldun ez direnekin elkartu beharrik gure artean denetarik izateko. Alabaina, kamutsak zein argiak, euskaldunak izanen bagara gero ere, ikastetxe, gela, laguntalde, berezituan izanen gara euskaldun. Hain zuzen ere, supremazismoa gorabehera, besteen mailara IGO beharra dugulako.\nBestela, ez orain, begibistan, baina haratago, bada une bat non euskaldun izateak zentzurik ez duen izanen. Orduan, eta bide horretatik, “segregazioa” amaituko da. Nahiz eta zuk akaso euskaldun izaten jarraituko duzun.\nJJ 2021-12-27 11:31\nMiren Gorrotxategi (Podemos) Euskadi irratian gaur, Arnas Dezagunen proposamenaz galdetuta, proposamen negargarria eta klasista dela, “islak” sortzen omen dituela eskoletan…\nNegargarria eta klase gutxikoa dena da, proposamena irakurri barik erantzuna ematea.\nNegargarria da hain politikari desinformatuak izatea Legebiltzarrean, eta hain iritzi merkekoak.\nGai guztiei “arreta” hori jartzen badie, ederrak gaude.\nEspero dezagun horrelako politikari kaxkarrak “islak” baino ez izatea.\nJulen 2021-12-27 17:59\nMiren Gorrotxategi bezalakoek, proposamenak irakurrita ere, ez dituzte inoiz ulertuko. Mentalki kolonizaturik daudelako. Behin eta berriz irakurriagatik, ez dute proposamenen izaera ulertuko, ezingo baitute ulertu norbaitek “lengua común”-etik at beste hizkuntza bat garatu nahi izatea. Beti irudituko zaie segregazionista (segregazioa euskaldunak sakabanatzea den arren). Itzulipurdi argumentatibo manipulatzaileak nonhai adituko ditugu erantzun gisa.\nBeren aberria Espainia da, eta espainiar guztiak berdintzen dituena, espainiera, “lengua común”-a. Euskaldunak sakabanatuz euskara berdin-berdin ikas daitekeela esango digute. “Ikaste” hori erabileran islatzen den edo ez, hori bost axola zaie, azken finean gizartea gorpuzten duena, benetako kohesionatzailea, gaztelera baita, beren ustez. “Guztiona”. Hauen ustetan euskara eta delakoak ondo daude, ez daude gaizki, ondo dago euskara ikastea, eta abar (frantses jakobinista “progresisten” diskurtsua hau ere). Baina betiere “lengua común”-a ukitu gabe. Hau da, azpihizkuntza gisa euskara ikastea ondo dago. Baina azpihizkuntza gisa bakarrik, latina edo sumeriera ikastea bezala. Erabiltzeko eta benetan bizitzeko, espainiera. Supremazia hori auzitan jartzen baduzue, egurra emango dizuegu alde guztietatik.\nGuzti honen atzean kolonizazio mentala besterik ez dago.\nBenat Castorene 2021-12-27 19:00\nEne iduriz “lengua comuna” aipa daiteke komunitate batentzat. Beraz harentzat espainola baldinbada “lengua comuna” erran nahi luke euskaldunak ez direla egiazko komunitate bat espainolen egiazko komunitatearen parte bat baizik.\nBeraz horretatik ezin da beharbada ondoroztatu “mentalki konlonisatua” dela baizik eta (euskaldun) espainola sentitzen dela eta zinez dela. Hots nausiki eta lehenik espainolen komunitatekoa.\nKasu berbera aurki daitezke gurean baina iduritzen zait ezdakiketeela beharbada hain ongi euskaraz mintzatzen. Zuen aldean orai denek ikasi dukete eta\nAzkenean, iparraldean behintzat, problema mentala gurea da egiazko komunitate bat bezala sentitzea eta portatzea.\nErruzko paralelo bat egien badut Iparraldearekiko, barka eta ahantz mesedez.\nJulen 2021-12-27 19:07\nHonek oso ondo irudikatzen du:\nKolonizazio mentala: supremazismoa eta zapalketa.\nGorrotxategi anderea bezalakoak espektru honetan daude.


Udate arreta zerbitzua eraberritzeko lehen pausoa eman du udalak - Tolosa - Tolosaldeko ataria\nUdate arreta zerbitzua eraberritzeko lehen pausoa eman du udalak\nItzea Urkizu Arsuaga 2018-12-05 14:27\nHerritarren arreta zerbitzua indartu nahi dute, baliabide pertsonal nahiz teknologiko gehiago jarriz; tramite ohikoenak egiteko makinak ezarriko dituzte, 24 orduz\nUdate herritarrentzako arreta zerbitzua garai berrietara egokituko du Tolosako Udalak, horretarako giza baliabideak eta baliabide teknologikoak ezarriz. Asteearteko osoko bilkuran hasierako onarpena eman zioten ordenantzari, eta gero sailez sail joango dira, Udate eta udal departamenduen beharrak uztartzeko lanetan.\nOlatz Peon alkateak eraberritzearen aurrekaritzat jo zuen, udalak ekipamendu sozio-kulturalak aztertzeko abiarazitako egitasmoa eta, nabarmendu zuen, herritarrek behar handiagoak dituztela gaur egun: «Herritarren arreta zerbitzua zabaldu eta indartuko du udalak, herritarrei udalarekiko sarbidea eta komunikazioa errazteko».\nBide horretan, Udate berrituak zerbitzu «dinamikoa eta integrala» izatea onartu du udalbatzak, eta gehien eskatzen diren tramiteak automatikoki eskuratzeko aukera eskainiko du. Izan ere, hasierako onarpen honen ondoren, Udate zerbitzu integral bilakatzeko zenbait pauso emango ditu Tolosako Udalak. Mahai gehiago ezartzeko giza baliabide handiagoak beharko dituzte, eta enplegu planaren bitartez egingo dituzte kontratazioak. Halaber, baliabide teknologiko berriak eskatuko dizkio, udalari, herritarrenganako arreta gaur egungo beharretara egokitzeak: hainbat makina ezarriko dituzte, tramite ohikoenak automatikoki egin ahal izateko, 24 orduz.\nEuskaraen Erabilera Normalizatzeko VI. plangintza ere aho batez onartu zuen udalak, osoko bilkuran. Finean, udal barneko lehen hizkuntza beti euskara izatea da planaren jomuga nagusia, eta Uemak eta Euskara saileko langileek lanketa berezia egin dute, udal langileekin.\nHorrela, seigarren euskara plangintzak hainbat ardatz izango ditu, eta lehentasuna emango diote, besteak beste, lehen zerbitzu hizkuntza euskara izateari; langileen sortze hizkuntza euskara izateari; herritarrekiko harremana euskaraz izateari, herritarrak espresuki gazteleraz hitz egin nahi duela esaten ez duen bitartean; eta kanpo erakundeekiko harremanak euskaraz izateari, betiere, lurralde horietan euskara ofiziala denean.\nPlana onartzearen harira, Inaki Irazabalbeitia EH Bilduko zinegotziak azpimarratu nahi izan zuen, Tolosako udalbatzak «aurrerapauso handia» eman duela azken bi urteotan, udalbatzako kide guztiak euskaldunak direla azpimarratuz: «Hauteskundeei begira, beraz, alderdiei konpromisoa eskatuko nieke hautagaiak izendatzerako garaian, plan hau bete ahal izateko».\nEuskararen esparrutik irten gabe, bestalde, aipatzekoa da udalak euskararen Bikain ziurtagiria eskuratu berri duela.\nTolosako Musika Bandak udalarekin duen harremanak ere bestelako izaera hartuko du aurrerantzean, udalbatzak aho batez onartu duen neurriarekin.\nGaur egunera bitarte, bandak urtean barrena betetzen duen jardunak diru-laguntza bidez finantzatzen zituen udalak. Legedia aldatu denez, ordea, udalak harreman hori egokitu behar izan du. Olatz Peon alkateak azaldu zuen, gainera, orain arteko hitzarmenak ez dituela betetzen bandak eskaintzen dituen zerbitzuak. Horrela, beraz, Tolosako Musika Bandaren zerbitzua berariazko jarduera gisa bere gain hartuko du udalak.\nMusikari begira, udalbatzak beste bi erabaki hartu zituen plenoan. Batetik, lan poltsa osatu eta ordezkapenak betetzeko tramiteak sistenatizatuago izateko, Eduardo Mokoroa musika eskolak hitzarmena sinatu du, Donostiako Musika eta Dantza eskolarekin; aurrerago, beste zenbait herritako musika eskolekin ere gauza bera egitea aurreikusi dute.\nBestetik, musika eskolako zuzendariari eta idazkariari dedikazio ordu gehiago txertatu dizkiete, funtzioak zaharkituta daudelako.


"Nekatuta sentitu naiz, baina ez egoerak gainezka eginda" - Nafarroako Hitza “Nekatuta sentitu naiz, baina ez egoerak gainezka eginda” – Nafarroako Hitza\n“Nekatuta sentitu naiz, baina ez egoerak gainezka eginda”\n2018, urriak 12 Elkarrizketak 1112\nPamplonesarekin abestu zuen Amaia Romerok (Iruñea, 1999), duela bi urte, Gaiarren. Joan den astean itzuli zen bere “etxetzat” duen oholtzara: bi kontzertu eman zituen, The Free Fall Band taldearekin batera. Iaz Espainiako Telebistako Operación Triunfo irabazi zuen, eta, egun batetik bertzera, ezagun bilakatu zen. Orain “lasai” dagoela erran du, egin nahi duen bidea zehazten.\nEtxera itzuli zara. Kontent?\nBai. Niretzat, Gaiarre antzokian aritzea hagitz berezia da, ongi ezagutzen dudan toki bat delako. Duela bi urte, Gaiarren aritu nintzen, Pamplonesarekin. Txikitan anitz etortzen nintzen, operak eta antzezlanak ikustera, nire izebarekin. Maite dut antzoki hau. Etxean naiz Gaiarren, familia giroa dut hemen.\nDiskoa prestatzen ari zara. Nolakoa izaten ari da prozesua?\nHagitz lan pertsonala izanen da. Ni gustura ari naiz, prozesuaz gozatzen. Ni ari naiz abestiak idazten. Pixka bat kostatzen ari zait, aurretik inoiz ez naizelako horrelakoetan serio aritu. Kanta bat idaztea edo disko bat osatzea ez dira gauza bera. Baina argi nuen dena nirea izatea nahi nuela. Kontent nago. Badakit jendeak itxaropen handia duela, baina ezin mundu guztiaren gustukoa izan. Badakit, halere, nik gustukoa izanen dudala, eta hori da garrantzitsuena.\nNahi duzuna egiten ari zara?\nBai. Askatasun handia eman didate, eta hagitz kontent nago. Oro har, Universal konpainiako kideek, Raul Refree produktoreak eta nik bat egiten dugu iritzietan eta gustuko ditugun edo ez ditugun gauzetan.\nNoizko izanen duzu prest?\nOraindik ez dugu egunik. Ongi ari gara lanean, baina oraindik ezin dut egunik erran.\nJendeak anitz espero duela diozu. Egun batetik bertzera ezagun bilakatu zara. Egoerak gainezka egin dizula sentitu duzu?\nEgia da garai batean toki batetik bertzera ibili nintzela, gelditu gabe. Erritmoa beldurgarria zen, eta nekatuta nengoen. Nire diskoa landu nahi nuen, baina ezin nuen. Batez ere, Eurovision jaialdiaren ingurukoengatik. Eromena izan zen. Nekatuta sentitu naiz, baina ez dut sentitu, halere, egoerak gainezka egin didanik. Pixka bat beldurtu nintzen, pentsatuz beti erritmo horretan ariko ginela. Ez genuen gelditzeko momentu bat ere, eta gehiegizkoa izan zen. Nekatuta nengoen. Baina ez nintzen, halere, gaizki sentitu. Orain lasaiago nago, eta nahi dudana egiteko denbora badut.\nSaioan zinenean, feminismoaz eta bertzez aritu zineten; uste duzu artista batek izan behar duela konpromisoa gizarte gaiekin?\nBai, uste dut baietz. Halere, onartu behar dut zenbait gairi buruz hitz egiteak beldur pixka bat ematen didala, ez dudala uste behar bezalako formakuntza dudanik, oraindik ere. Feminismoari buruz, adibidez, ni feminista naiz, baina feminismoaz hitz egitean, argi dut oraindik ere informazio anitz jaso behar dudala, formakuntza behar dudala. Ez dut uste modu arin batean hitz egin behar dugunik gai horri buruz. Ni telebista saioan nintzenean, finean, lagun artean nintzen, eta lagun artean hitz egiten nuen. Ez nintzen konturatzen erraten nuenak izan zezakeen eraginaz. Errandakoez oroitzen naizenean, argi dut hanka sartu nuela behin baino gehiagotan. Orain, badakit jende askok entzuten duela nik erraten dudana, eta nire hitzek izan ditzaketen ondorioez beldur naiz. Argi izan nahi dut erraten dudana ongi errana dagoela, ez dudala huts egiten.\nTelebista saioan hasi zinenetik, hedabideen arreta erakarri duzu; anitzetan, zure lanarekin zer ikustekorik ez duten gauzei buruz aritzen dira. Zaila da halako egoerak kudeatzea?\nTelebista saio horretan 24 orduz egon gara kameren aurrean. Atera ginenean, neurri batean, normala iruditu zitzaidan hedabideen arreta erakartzea. Uste nuen, halere, egoera hori berehala normalizatu eginen zela; uste nuen hedabideen presioa arinduko zela, 24 orduz kameren aurrean egoteari uzten genioenean. Egia da hedabideen arretak ez duela behera egin, baina ez nau gehiegi arduratzen ere. Ez dut deus ezkutatzeko, bertze edozein pertsonaren gisakoa naiz. Kritikak jaso ditut, bai eta babesa ere. Beraz, ez dut arazo handirik izan.\n24 orduz kameren aurrean egoteko urrats hori egin izanaz ez zara damutu, beraz?\nEz naiz damutzen, ez. Esperientzia bat izan da niretzat. Orain lasaiago nago, noski. Diskoa egiteko nire lana da orain nire lehentasuna. Baina zurrunbilorik handienaren garaian ere ez naiz inoiz gaizki sentitu. Orain Bartzelonan nago, eta pentsatzeko eta lan egiteko denbora gehiago dut, eta eskertzen dut.\nGauza anitz gertatu zaizu urte batean.\nAzken urtean pentsatu, eta bost urte pasatu direla iruditzen zait! Gauza anitz izan dira, eta iruditzen zait oraindik ez dudala dena asimilatu, erabat. Nik, halere, abestu nahi nuen. Eta hori egiten ari naiz. Inoiz ez nuen pentsatu inguruan dauden gauzei buruz. Hasieran, hitz egitea ere kostatzen zitzaidan. Orain elkarrizketetan hobeki ari naizela uste dut. Jendea, gainera, hagitz atsegina da nirekin.\n« Zigorgabetasunaren pozoia\nAndreen ezagutza »


ARRATIAKO TRANBIARI BURUZKO ERAKUSKETAREN BOSGARREN GELDIALDIA AREATZAN en Gorbeialdea\nIrailaren 18an, ostiralean, arratsaldeko 19:30ean egingo da inaugurazio ekitaldia\nArratiako Tranbia erakusketa\nBilbotik Durango eta ArratiarakoTranbia Elektrikoa. 50 urte Arratiako Tranbia barik erakusketa ikusgai egongo da Areatzan irailaren 18tik 27ra, herriko ludotekan. Erakusketa ibiltari honek Zeanurin hasi zuen bere ibilbidea urtarrilaren 30ean, eta hurrengo geldialdiak Igorren, Azpeitiako Burnibidearen Euskal Museoan, Lemoan eta Galdakaon egin ditu.\nIrailaren 18an, ostiralean, bosgarren geldialdia egingo du Areatzan. Inaugurazio ekitaldia arratsaldeko 19:30ean izango da eta bertan, Jon Urutxurtu —erakusketaren komisarioak— aurkezpena egingo du; ondoren, Juanjo Olaizolak —Burnibidearen Euskal Museoko zuzendariak— Arratiako Tranbiaren historiari eta garrantziari buruz hitz egingo du. 150 argazkik, zinema irudiek (Julian Elejoste, Felipe Manterola eta NODOren grabazioek), prentsa albisteek, grafikoek, tranbiako txartelek eta maketek osatzen dute erakusketa.\nEhun urtetik gora igaro dira, gehienbat Arratiako tranbia izenaz ezagutzen den Bilbotik Durango eta Arratiarako Tranbia Elektrikoa jaio zenetik; eta 2014ko azaroaren 30ean bere heriotzaren 50. urteurrena bete zen. Urteurrena aitzakiatzat hartuz, eta garraiobide zahar haren gorabeherak ezagutzera emateko asmoz, Zertu Kultur Elkarteak, Bizkaiko Foru Aldundiaren babesaz, Bilbotik Durango eta Arratiarako Tranbia Elektrikoa. 50 urte Arratiako Tranbia barik erakusketa ibiltaria antolatu du.\nAreatzako egonaldia amaitu ondoren, erakusketak hurrengo eta azken geldialdia Bilbon, Bizkaiko Foru Liburutegian egingo du; hemen urriaren erditik abendura izango da ikusgai.\nArratiako Tranbiari buruzko erakusketa (.pdf 1,86 MB)\nKartela 2015 (.pdf 187,91 KB)


MORGONTE Platera/katilu handia 3ko sor - koloreaniztuna - IKEA\nMORGONTE Platera/katilu handia 3ko sor\nMORGONTE Platera/katilu handia 3ko sor, koloreaniztuna\nParegabea balkoian gosaltzeko edo egongelan telebista ikusten duzunean erretilu gisa erabiltzeko. MORGONTE katilu eta platerari esker nahi duzun moduan gozatuko duzu zure janaria. Malguak eta politak! Irakurri gehiago\nBata bestearen barruan pila daiteke erabiltzen ez denean lekua aurrezteko.\n1 katilu (10 cm), 1 katilu (13,5 cm) eta plater bat (16 cm) dakar.\nGosari sorta moldakorra, tamaina ezberdineko bi bol eta plater batek osatuta. Katilu txikia kikara handi bezala erabil dezakezu.\nPlatera/katilu handia 3ko sor\nPisua: 0.86 kg


Bakio | Labayru Fundazioa\nArgitaratze data: 2020-10-30 Kategoria: Ekitaldiak, Etnografia\nBizkaiko Foru Aldundiak urtero antolatzen dauzen Ondarearen Europako Jardunaldien egitarauaren barruan, joan dan urriaren 24an, Bakioko Txakolingunean, Txakolina belaunaldiz belaunaldi bideoaren aurkezpena egin zan.\nAurten proposatu daben gaia Hezkuntza izan da, baina ez bakarrik eskola bidez egiten dan hezkuntza arautua, familian belaunaldiz belaunaldi egiten dan edukien transmisinoa be kontuan hartuta.\nBakion memoria historikoari buruzko liburua aurkeztu dabe\nArgitaratze data: 2019-04-05 Kategoria: Barriak, Etnografia\nBakioko Udalak, Aranzadi alkarteagaz batera, herriko memoria historikoa osotzeko liburua argitaratu dau: Bakio 1936-1945. Giza Eskubideen zapalketa eta errepresioa Gerra Zibilean eta Lehen Frankismoan. Egilea gure artean daukagun Zuriñe Goitia izan da, eta itzulpena be Labayruk egin dau.\nHerriko hainbat laguni grabazinoak eginaz batu da informazinoa, herritarren bizipenen bitartez osotu da materiala.\nBakio memoria historikoa\nIratxe Ormatza Bakioko liburu-azokan\nArgitaratze data: 2016-12-05 Kategoria: Ekitaldiak, Literatura\nEuskerearen egunaren harira, Bakion liburu-azokea eratu dabe. Bertan parte hartu dabe herriko sortzaileek, liburu eta argitalpenen egileek. Eta euren artean egon da Iratxe Ormatza Imatz gure lankidea.\nIdatz & Mintz aldizkarian alerik gehienetan parte hartzen dau, nazarrinoak idatziz; honezkero hainbat zenbakitan agertu da bere sinadura. Horrez ganera, Hegoak liburua argitaratu eban gugaz. Eta horreek danok jarri ditu ikusgai azokan.\nBakio Iratxe Ormatza


gazte literatura: ZUREAK EGIN DU\nNiri "zureak egin du" liburua asko gustatu zait, gogor samarra zen arren. Emakumeek jasaten dituzten tratu txarrak ederki islatzen ditu, baina aldizkarian egin dituen lanak sinesgaitzak egin zaizkit. Orokorrean orden asko gustatu zait eta edonori gomendatuko nioke irakurtzea.\nIBAIG. 2013-2014 4-A\nNik, “Zureak egin du” liburua irakurri dut eta asko gustatu zait. Liburu honetan, kazetari batek inspektore baten lana artzen du, artikulu bat idazteko ideiarekin. Kazetari honek, emakumeen tratu txarrei buruzko artikulua idatzi nahi du. Hasieran, ikerketa txiki bat egin eta lana egiteko asmoa duen arren, gauzak asko konplikatuko zaizkio eta honek bere lana zailduko dio. Kazetari honen historiak interesgarria egiten du eleberria eta edonori gomendatuko nioke.\nNik “Zureak egin du” liburua irakurri dut. Oso liburu entretenigarria da. Bertan neskek jasaten dituzten tratu txarrak kontatzen ditu. Protagonista kazetari bat da eta gutun anonimo bat iritsi zaio. Gutun horretan mutil batek neska bat nola bortxatzen duen azaltzen da, eta protagonista kasua argitzen saiatzen da. Liburu hau edozeini gomendatuko nioke. ANIMA ZAITEZ!!!\nOraingoan Iñaki Frieraren "zureak egin du" liburua irakurri dut, orokorrean liburu atsegin eta irakurterraza egin zait. Kazetari bat ustekabean tratu txarrak jasaten dituen emakume baten artikulua idazteko aukera sortu zaio eta ez dio uko egingo, kazetaria gertatutakoa argitu ala korapiloa bihurrituz joango zaio eta hainbat istilutan sartu behar izango du bere helburua lortzeko. Liburuan zehar emakumeek jasaten dituzten tratu txarrak kontatzen ditu, honelako agresioak jasaten dituzten emakumeen egoerak zein gogorrak diren jabetzeko liburu aproposa iruditu zait. Horregatik edonori gomendatuko nioke. Animatu zaitez!\nJon L. (2013/14) 4A\nNik, “Zureak egin du” liburua irakurri dut eta ez zait batere gustatu. Istorioan , kazetari batek, bortxatuak izan diren bi emakumeren istorioa ikertuko du. Honek, ikerketa hau, artikulu bat idazteko egiten du eta hasieran lan erraza eman arren, dezente kostako zaio. Nire ustez, istorio honi, zirrara gehiago falta zaio, istorioan zehar sortzen zaizkion arazok errazegi argitzen baititu. Hala ere, iritzi ezberdinak daude eta ikerketetan oinarritutako liburuak gustatzen baitzaizkizu anima zaitez.\nJon I. (2013-14) 4.A\nNik "zureak egin du" liburua irakurri dut eta asko gustatu zait. Bertan kazetari batek emakumeen tratu txarrei buruzko artikulu bat idazteakotan dagoela, ezezagun batek ohar bat eta bideo bat uzten dizkio bere bulegoan. Bideon gizon bat emakume bat bortxatzen ari dela ikus daiteke, eta bertan ikusten duena ikertzen ari dela emakume talde batekin bat egiten du bortxatzailea aurkitzeko eta hainbat gorabehera izaten dituzte. Horrenbestez, liburu hau asko gustatu zait eta edonori gomendatuko nioke. Animatu eta irakur ezazu!\nXabi L. (2013-14) 4.B\nNik irakurri dudan liburua ``Zureak egin du´´ izan da eta asko gustatu zait, gertatzen den guztia egia izan daitekeelako eta munduan horrelako milaka kasu gertatzen direlako. Istorioan, kazetari batek, bortsatua izan den emakume baten kasua ikertuko du eta geroago aldizkari batean artikulu bat idatziko du emakume honen istoria azalduz. Kazetaria izugarrizko istiluetan sartzen da emakumearen kasua ikertzeagatik. Gehien gustatu zaidan pertsonaia kazetaria da. Hasieran, artikulu bat idatzi beharra daukalako ikertzen du kasua baina istorioa aurrera doala gero eta gogo gehiago jartzen du. Liburua asko gustatu arren, nahiago nuke bortsatua izan den emakumeak bere sentimenduak liburuan agertu izan balitu. Animatu irakurtzera!\nXabier Y. (2015-16) 4.B\nNik irakurri dudan liburua ``Zureak egin du´´ da eta asko gustatu zait. Liburuan gertatzen den guztiak egi izan daitezke eta, gainera, egunero gertatzen dira horrelako kasuak munduan. Istorioan, kazetari batek bortxatua izan den emakume baten kasua ikertzen du, geroago aldizkari batean artikulu bat idazteko.\nGehien gustatu zaidan pertsonaia kazetaria da. Hasieran aldizkaria zerbait idatzi beharra duelako ikertzen du kasua, baina istorioa aurrera doala, ero eta gogo gehiago jartzen du eta liskar askotan sartzen da.\nLiburu honi buruz zerbait txarra aipatzekotan, bortxatua izan den emakumea ez da agertzen bere sentimenduak adierazteko eta oso ondo egongo litzateke agertzea.\nXabier Y. 4B 2015-16


Arrasateko Iturbide egoitzako kaleratzea "neurrigabea" dela dio CCOOk - Arrasate - Goiena.eus\nArrasateko Iturbide egoitzako kaleratzea "neurrigabea" dela dio CCOOk\nJokin Bereziartua Lizarazu 2014-07-10 11:12\nCCOO sindikatuak salatu du Arrasateko Iturbide egoitzan Eulen enpresako langile baten kontra gauzatu den kaleratzea "neurrigabea" dela. Sindikatuaren arabera, Eulenek eta Udal kudeatzaileek "zigor handiena" jarri diote langileen artean "ohikoa" den praktika batengatik. Arrasateko Udalak, bestalde, langilearen kaleratzea klinika laguntzaileen zerbitzua ematen duen Eulen enpresak harturiko erabakia dela nabarmentzeaz gain, CCOOren bertsioa gezurtatu du: "Langile horren praxia onartezina da eta funtzionatzeko modua ez da, inolaz ere, ohikoa Iturbideko zein Euleneko langileen artean".\nCCOO sindikatuak salatu du Iturbide egoitzan Eulen enpresako langile baten kontra gauzatu den kaleratzea "neurrigabea" dela. Sindikatuaren arabera, Eulenek eta Udaleko kudeatzaileek "zigor handiena" jarri diote langileen artean "ohikoa" den praktika batengatik: "Familia batek Iturbiden oso zabaldua dagoen praktika baten berri izan eta erreklamazioa jarri zuen, eta Eulenek praktika horri amaiera emateko diziplina-kaleratzea ezarri zion. Zigorra guztiz neurrigabea da langilea errudun egiten duelako zentroan oso zabaldua dagoen jokaera bategatik. Langile guztiekin egoera hori berriro ez errepikatzeko jarraitu beharreko protokolo zuzena zein den azaldu beharrean, zigor handiena ezartzearen alde egin dute".\nArrasateko Udala: "Langile horren praxia onartezina da"\nUdalak, bestalde, CCOO-ren bertsioa gezurtatu du: "Langile horren praxia onartezina da eta funtzionatzeko modua ez da, inolaz ere, ohikoa Iturbideko zein Euleneko langileen artean. Gainera, kexak ez ziren senitartekoen aldetik etorri, solairuko arduradunak eta lankideek eman zuten gertaera larri horren berri". Era berean, langilearen kaleratzea klinika laguntzaileen zerbitzua ematen duen Eulen enpresak harturiko erabakia dela dio Udalak


Badator Banden Lehiako finala! | Azkue Fundazioaren Egunkaria\nGutxi falta da, Banden Lehiako 7. edizioko finalerako: azaroaren 27an ospatuko dugu Bilborocken.\nLau talde hauek izango dira finalean zuzeneko emanaldia eskainiko digutenak:\nYoko Out taldea\nDagoeneko non eta zein taldek joko duten badakigu. Baina finalari buruzko beste zenbait gauza kontatuko dizkizuegu.\nEsan bezala, ekitaldia Bilborocken ospatuko dugu. Bertako oholtza gainean lau banda finalistetako bakoitzak 20 minututako zuzeneko kontzertua eskainiko digu eta euren trebezia erakutsiko digute.\nOihan Vega esatariak aurkeztu du ekitaldia eta epaimahaia ere bertan egongo da taldearen lana ikusten. Gogoratu zein den aurtengo edizioko epaimahai taldea: Baga Biga diskoetxeko Ritxi Aizpuru; Leire Palacios kazetaria; Zuriñe Hidalgo, Hesian taldeko kantaria eta aurkezlea; eta Last Tourreko Gaby Salaberry.\nEta aurreko ediziotan bezala, bertaratutakoek Banden Lehiako ormaren aurrean argazkiak egin ahal izango ditugu eta zuzenean ikusgai izango dira Banden Lehiako webgunean.\nSari oso desiragarriak ditu Banden Lehiak, edozein musika taldearentzat ametsa betetzekoak. Horrela, talde irabazleak guzti hau jasoko du:\nLehiaketako 2015eko edizioko disko bilduma oroigarria. Azkue Fundazioak lau finalisten kanten disko bilduma oroigarria ekoiztuko du eta finala egunean banatuko du. Taldekide bakoitzak antolatzaileek ekoiztuko dugun lehiaketako bildumako CDaren aleak jasoko ditu.\nBeste hiru talde finalistek ere disko bilduma jasoko dute.\nUrtero talde famatu bat gonbidatzen dugu Banden Lehiako finaleko ekitaldian kontzertua eskaintzeko. Aurreko ediziotan The Uski´s, Gose, Vendetta, Hesian… izan ditugu.\nAurtengo kontzertua Urtz taldeak eskainiko digu. Sarrera librea eta doan!\nBozketa Twitter bidez\nDakizuenez, Banden Lehiako finalean bai publikoak eta bai bertan dagoen epaimahai profesionalaren artean erabakiko da zein izango den talde irabazlea.\nPublikoak botoa emateko aukera izango du eta hauek %40ko balioa izango dute; beste %60a epaimahaikideen iritziaren arabera izango da.\nAurtengo edizioan bozkatzeko sistema aldatu dugu eta Twitter bidez egingo dugu. Formatu aldetik berrikuntza, beraz. Horrela egingo dugu:\nTalde bakoitzak 20 txio ezberdin sortuko ditu, botoa eskatzen. Traola jakin batekin identifikatuko dira.\nTaldeek ekitaldia hasi baino apur bat lehenago hasiko dira txioak zabaltzen.\nPublikoak bozkatuko du txio horiek bir-txiokatuz. Txio bakoitza behin baino ezin izango dute bir-txiokatu.\nAntolatzaileok iragarriko dugu ekitaldian bertan bozkatzeko epea noiz hasi eta noiz amaituko den eta talde bakoitzak jasoko dituen bir-txio kopurua gorde eta zenbatuko dugu.\nTalde bakoitzak lortutako bir-txio egoki bakoitza boto bat izango da.\nEsan bezala, boto guzti hauek zenbatu eta talde bakoitzak lortutakoak %40a izango da.\nEpaimahaiak ere bozkatu eta erabakiaren beste %60a izango da.\nEkitaldiaren amaieran zein izango den talde irabazlea iragarri eta sari-banaketa egingo dugu.\nDena ia prest dago finala egunerako. Taldeak kontzertua prestatzen eta botoa eskatzeko txioak asmatzen; publikoa gozatu eta musika entzuteko prest eta Twitterreko kontuari adi baita ere botoak eskaini ahal izateko.\nZein izango da Banden Lehia 2015eko irabazlea? Gu irrikitan gaude jakiteko, eta zuek? Animatu eta etorri euskal musika berria entzuten eta sustatzera!\nGogoratu! Datorren ostiralean, azaroaren 27an, Bilborocken eta 20:00etatik aurrera.\nbanden lehia begiz begi bilborock desore euskal musika finala kontzertuak lehiaketa ozhen urtz yoko out\nBanden Lehiako finaleko kontzertuak ikusi nahi?


Gazteen artean ekintzailetasuna sustatzeko jardunaldiak egingo dira bigarren urtez ekainean | Bergarako Udala\nBergarako Udala-k Ar, 2022-05-17 16:01-n bidalia\n'EKINola Etorkizuna zure eskuetan’, ekintzailetza jardunaldiak bigarren urtez egingo dira Miguel Altuna Lanbide Heziketa zentroan, ekainaren 13tik 15era bitartean. Miguel Altuna Lanbide Heziketak, Bergarako Udalak eta Enpresarek antolatu dituzte elkarlanean, Debagoieneko Mankomunitatearen eta Tknikaren laguntzarekin. Tazebaez aholkularitza taldeak dinamizatuko dituzte.\nIdeia berri eta berritzaileak dituzten eta ekintzaileak diren gazteei zuzendutako jardunaldiak dira; horien bidez, autoenpleguaren inguruan sentiberatze lanketa eginez, enpresen eta ekintzaileen arteko harremana sortu, elkar ezagutza sustatu, eta negozio ideia berritzaileak partekatu eta landu nahi dira.\nGazteek proposatuko zaizkien erronken inguruko ideiak aurkezteko aukera izango dute, eta baita horiek garatzeko dauden bitartekoak… ezagutzeko aukera. Elkarren beharra dute enpresek eta ekintzaile gazteek, eta jardunaldi hauek horretarako zubia ere badira.\nBergarak historikoki izan du ekintzailetasunerako grina. Ekimen honekin izaera hori indartu eta sustatu nahi da, gazteei enpresetan txertatzeko bidea egiten laguntzearekin batera.\nEkintzailetasuna sustatzeko Udalak lantzen dituen ekimenen osagarria da jardunaldi hau.\nMiguel Altuna Lanbide Heziketa zentroak ikasturtean zehar egiten duen lana bultzatzeko ere tresna baliagarria dira, izan ere, Lanbide Heziketan ikasleak laneratze bidean jartzen dira, eta urtez urte lantzen da ekintzailetasuna. Jardunaldietan, iaz egin zuten moduan, espazio bat dute garapenerako. Eta eskualdeko enpresak aurrez aurre ezagutzeko aukera dute parte hartzaileek.\nGazteek haien ideiak aurkeztu eta garatu ondoren, lehiaketa egingo da. Ideia irabazleari 1.000 euroko saria emango zaio.\nEnpresa batzuk ere omenduko dira.\nHiru egunetan egingo dena elkar lotuta dago. Lehen egunean, ekainaren 13an, erronkak aztertu eta ideiak sortzen hasiko dira. Ekainaren 14an, berriz, negozio ereduak landu eta prototipoak sortuko dituzte. Azken egunean aurkeztuko dituzte ideiak eta haiek garatzeko proposamenak.\nIzen-ematea: maiatzaren 23tik ekainaren 3ra arte. Telefonoz: 943899272 eta 688815070 edo urratsbat@maltuna.eus emailean.\nEKAINAK 13 – ERRONKAK AZTERTUZ ETA IDEIAK SORTUZ\n• 09:00-09:15 Aurkezpen Orokorra\no Ainhoa Lete\no Joxu Arana\no TAZEBAEZ (Mahai-inguru eta dinamikara sarrera)\n• 09:15-10:00 Proiektu ekintzaileen aurkezpenak eta mahai-ingurua\no Mutiloako ostatua\no Eskura Mobile *Ekintzaile bakoitzak bere proiektua aurkeztuko du 5 minututan eta ondoren 30 minutuko mahai inguru bat antolatuko da.\n• 10:00-10:30 Erronken identifikazioa\n• 10:30-10:45 Kafea\n• 10:45-11:30 Ideazio prozesua\n• 11:30-12:00 Ideien sailkapen eta aukeraketa\nEKAINAK 14 – NEGOZIO EREDUAK LANDUZ ETA PROTOTIPOAK SORTUZ\n• 09:00-09:30 Negozio eredu eta prototipoen aurkezpena\n• 09:30-10:30 Negozio ereduaren lanketa\n• 10:45-11:45 Prototipoen lanketa\n• 11:45-12:00 Prototipoaren grabazioa\nEKAINAK 15 – PITCHING-A ETA IRTENBIDEEN AURKEZPENA\n• 09:00-09:15 Debagoienean ekiteko baliabideak (laguntzak eta dirulaguntzak)\n• 09:15- 09:30 Pitching-aren azalpena\n• 09:30-10:30 Pitching-aren prestakuntza\n• 10:45-11:15 Aurkezpenak\n• 11:15-11:30 Sari banaketa\n• 11:30-11:50 Enpresei omenaldia\n• 11:50-12:00 Jardunaldiaren itxiera


(«Yugoslavia» orritik birbideratua)\nSerbo-kroaziera, esloveniera eta mazedoniera\nBosnia eta Herzegovinako Errepublika\nJugoslaviako Errepublika Federal Sozialista, serbokroazieraz Socijalisticka Federativna Republika Jugoslavija edo soilik Jugoslavia Bigarren Mundu Gerratik Balkanetako Gerrak arte iraun zuen Europako estatu sozialista-plurinazionala izan zen, Balkanetako penintsulan. Gaur egun Eslovenia, Kroazia, Bosnia-Herzegovina, Mazedonia, Serbia, Kosovo eta Montenegro diren lurrak hartzen zituen.\nHerrialdea 1945ean sortu zen gerra aurreko Jugoslaviako Erresumatik, hasieran ‘’’Jugoslavia Federal Demokratikoa izena hartuz, geroago ‘’’Jugoslaviako Errepublika Federal Popular’’’ (1946) eta ‘’’ Jugoslaviako Errepublika Federal Sozialista’’’ra (1963) izena aldatu zuelarik.\nJEFS-ak Italia eta Austriarekin ipar-mendebaldean, Hungaria eta Errumaniarekin iparraldean, Bulgariarekin ekialdean, Grezia eta Albaniarekin hegoaldean, eta itsaso Adriatikoarekin mendebaldean egiten zuen muga.\nGerra Hotzaren garaian Lerrokatu gabeko Herrialdeen Mugimenduko kide garrantzitsua izan zen.\nJugoslaviako Erresumak bezala, muga hauek zituen: iparraldean, Italia, Austria eta Hungaria; ekialdean, Errumania eta Bulgaria; hegoaldean, Albania eta Grezia, eta mendebalean, Adriatiko itsasoa. Hiriburua Belgrad zen (eugn, Serbiako hiriburua).\nHerrialdea sei Errepublika Sozialista eta Serbiako Errepublika barnean zeuden bi Probintzia Autonomo Sozialistatan banatzen zen. Hiriburu federala Belgrad zen. Errepublikak eta hauen hiriburuak:\n1. Bosnia eta Herzegovinako Errepublika Sozialista, hiriburua Sarajevo, 51.129 km2 eta 4.365.639 biztanle;\n2. Kroaziako Errepublika Sozialista, hiriburua Zagreb, 56.538 km2 eta 4.763.941 biztanle;\n3. Mazedoniako Errepublika Sozialista, hiriburua Skopje, 25.713 km2 eta 2.033.964 biztanle;\n4. Montenegroko Errepublika Sozialista, hiriburua Titograd (Podgorica), 13.812 km2 eta 616.327 biztanle;\n5. Serbiako Errepublika Sozialista, hiriburua Belgrad, 55.968 km2 eta 5.753.825 biztanle; eta honen barruan:\n5.A Kosovoko Probintzia Autonomo Sozialista, hiriburua Pristina\n5.B Voivodinako Probintzia Autonomo Sozialista, hiriburua Novi Sad.\n6. Esloveniako Errepublika Sozialista, hiriburua Ljubljana, 20.251 km2 eta 1.974.839 biztanle;\nLehen Mundu Gerraren ondoren, 1918an, sortu zen hegoaldeko eslaviarren estatu modernoa, Serbiako erreinuaren inguruan, eta Serbiarren, kroaziarren eta esloveniarren erresuma izena hartu zuen, Petri I.a Karageorgevic errege zela. Neuilly (1919), Saint-Germain (1919) eta Trianongo (1920) hitzarmenetan zehaztu ziren estatu berriaren mugak. 1921. urtean. Alexandro I.ak hartu zuen Petri I.a bere aitaren lekua, eta areagotu ziren serbiarren politika zentralista batetik, eta beste herrien asmo nazionalistak, bestetik. 1929an, Alexandro I.ak diktadura ezarri eta Jugoslaviako erreinua sortu zuen (izen hori izan du Balkanetako herri eslaviarren estatuak 1990 arte). Garai hartan talde armatu eskuindarrak (ustaxi edo gerrillari kroaziarrak) eratu ziren Kroazian, Ante Pavelic zutela buru.\nJosip Broz Tito mariskala Jugoslaviar partisanoak ikuskatzen Bigarren Mundu Gerran.\n1934an hil zuten kroaziarrek Alexandro I.a Marseillan eginiko atentatu batean. Petri II.a erregearen aginpidea erregeordeen esku zen garaian, Italia, Alemania eta Bulgariaren aldera lerratu ziren Jugoslaviako erregeordeak (1937-1938 urteetako akordioak). Kroaziak autonomia zabal bat lortu zuen, bestalde, 1939an. 1941ean, Cvetcovic-en gobernuak Hitler-en eta Mussoliniren ordena berria onartu eta hitzarmen bat izenpetu zuen Alemaniarekin eta Italiarekin. Petri II.ak erregetzaren ardura hartu zuen urte horretan bertan eta, gudaroste aliatuen aldera lerratuko zelakoan, Jugoslavia inbaditzeko agindua eman zuen Hitler-ek. Alemaniarren aurkako erresistentzia sutsua izan zen oro har Jugoslaviako bazter guztietan eta nazien aurka jarri zen herria, Europako gainerako bazterretan ez bezala. Bi agintari nabarmendu ziren horretan: Mihaijlovic serbiar koronela, eta, batez ere, Josip Broz buruzagi komunista kroaziarra, Tito deitua. Jugoslaviako herriak sobietar gudarostearen laguntzaz Belgradeko hiria hartu ondoren (1944), gobernu berri bat osatu zen Jugoslavian, Tito zuena buru, eta erbesterako bidea hartu behar izan zuen Petri II.ak. Jugoslavia Federal Demokratikoa, Jajcen antolatu zen AVNOJ-ren (Jugoslaviaren Askapenerako Kontseilu Antifaxista Nazionala) bilera batean sortu zen (1943ko azaroaren 29tik abenduaren 4 arte), erbestean zen errege-familiarekin negoziaketak ziharduten bitartean. 1945ean, ezkerreko herri fronteak irabazi zituen hauteskundeak eta Jugoslaviako errepublika sortu zen. 1945eko azaroaren 29an estatu sozialista aldarrikatu zen. 1946ko urtarrilaren 31an Jugoslaviako Errepublika Federal Sozialistaren konstituzio berria onartu zen, herria sei errepublikatan antolatzen zuena: Bosnia-Herzegovina, Eslovenia, Kroazia, Mazedonia, Montenegro eta Serbia. Lehenengo presidente eta lehen ministroa Ivan Ribar eta Josip Broz Tito izan ziren hurrenez hurren.\nGeroago Tito presidente aukeratu zuten, eta 1963an "bizitza guztirako presidente" izendatu zuten. Alderdi komunista gidari zela, nazionalizazio egitarau zabal bati, nekazaritza eraberritzeari eta deszentralizazio sakon bati ekin zien Jugoslaviako gobernuak, eta errespetatzen hasi ziren herri desberdinen hizkuntza eta kultura eskubideak. Horrez gainera, sobietarrena ez bezalako sozialismorako bidea aukeratu zuen Titok, eta 1948an hautsi zituen Titok Stalinekin zituen loturak. Beste ekialdeko herrialde komunistek ez bezala, Jugoslaviak Sobietar Batasunarekiko bide propioa egitea erabaki zuen, eta ez zen inoiz Varsoviako Itunaren kide izan. Ez eta NATOkoa ere, Lerrokatu Gabeko Mugimendua sortu zuen bere ekimenez 1956an. Marxismoaren ideologiaren barnean betiere, autogestioa bultzatu zuen Titok ekonomian eta bakearen aldeko apustua egin zuen atzerrian: Triesteko lurraldearen arazoa (1954), Grezia eta Turkiarekiko hitzarmenak (1954) eta Sartaldeko estatuen alderako irekitze prozesua. Jugoslavia izan da lerrotu gabeko estatuen mugimenduaren aitzindari nagusia, Tito hil zen arte, batez ere (1980). Bestalde, 1960. urtean etorri ziren onera berriro ere Sobiet Batasunaren eta Jugoslaviaren arteko harremanak, baina ordu arteko jokamolde bereziari eutsi zion Titok. 1974an konstituzio edo lege nagusi berri bat idatzi zen Jugoslavian. Bi biltzar nagusi izan zituen aurrerantzean Jugoslaviak: Ganbera federala eta Errepubliken ganbera. Ganbera federalak bizitza guztirako hautatu zuen Tito errepublikako lehendakari. Titoren politika moldeak nagusitu ziren Jugoslavian 1980an hil zen arte.\nTitoren heriotzaren ondoren errepubliken arteko tentsioak handituz joan ziren. Urte batzuen buruan, gero eta arazo handiagoak izan zituen Jugoslaviako lehendakaritzak sistema federalari eusteko eta 1985. urtetik aurrera zalantzan jartzen hasi ziren Jugoslaviako ekonomia sistema mistoa, merkatu-ekonomia erabatekoaren alde; bestalde, asko indartu ziren tokian tokiko higikunde abertzaleak. 1989tik aurrera, independentziaren alde agertu ziren Jugoslaviako errepubliketako ordezkariak, eta guztiz indartu zen serbiarren artean Serbia Handi baten aldeko joera. Ekonomia egoera larria zela, egitura politikoak hautsi ziren eta 1990eko otsailean erabat hautsi zen Jugoslaviako Komunisten Liga. Gorabehera handien eta gudu militar lazgarri askoren ondoren, independentzia lortu zuten 1991. urtean Eslovenia, Kroazia, Bosnia-Herzegovina eta Mazedoniako errepublikek eta Serbia Handiaren asmoari leial eutsi zioten Serbiako eta Montenegroko errepublikek. Eslovenia eta Kroaziako gerra bukatu ondoren (1991), Europan azken berrogeita hamar urteetan izan den gerra gogorrena piztu zen aspaldidanik gizatalde desberdinak (musulmanak, kroaziarrak eta serbiarrak) bildu dituen Bosnia-Herzegovinan. 1991etik aurrera ez dago Jugoslaviarik. 1992an gelditzen ziren bi errepublikek, Serbia eta Montenegrok Jugoslaviako Errepublika Federala sortu zuten. 2002 urtean izena aldatu zitzaion eta Serbia eta Montenegro izena hartu zuen herrialde horrek.\nJEFS-k nazioak (narodi) eta nazionalitateak (narodnosti) definitzen zituen, lehenengo terminoa gehiengo indigenenei eta bigarrena gutxiengoei eta immigranteei egokitzen zitzaielarik. Errepublika bakoitzak bazuen bere gehiengo nazional argia:\nSerbiarra da etnia nagusia (%36, Serbian eta beste estatuetan), %20 dira kroaziarrak (Kroazia eta Bosnia-Herzegovina), %9 musulmanak (Bosnia-Herzegovinan nagusiki), %8 eslobeniarrak (Eslobenia), %6 mazedoniarrak (Mazedonia), %2,5 montenegrotarrak (Montenegro) eta garrantzitsuak dira talde ez eslabiarrak Kosovon (albaniarrak dira %90) eta Vojvodinan (hungariarrak bereziki). Erlijioari dagokionez, ortodoxoak dira erlijiodunen %41 (serbiarrak nagusiki), katolikoak %32 (kroaziarrak nagusiki) eta %18 musulmanak.\nHizkuntzak serbo-kroaziera (Serbia, Kroazia, Bosnia-Herzegovina, Montenegro), esloveniera (Eslovenia), mazedoniera (Mazedonia) eta albaniera (Kosovo) ziren.\nNazioen aniztasuna faktore garrantzitsua izan zen federazioaren disoluzioan. Titoren heriotzaren ondoren, nazionalismoak berpiztu ziren, eta federazioaren porrota ekidinezina izan zen. Nazioen aniztasun honek, eta nazionalismoen erradikalizazioak Jugoslaviako Gerrak sortarazi zituen, hauetan izugarrizko garbiketa etnikoak eta zibilen kontrako sarraskiak eman zirelarik.\n"http://eu.wikipedia.org/w/index.php?title=Jugoslavia&oldid=3812597"(e)tik eskuratuta\tKategoriak: Fitxategiren baterako lotura hautsia duten orriakKomunismoaJugoslaviaSerbiako historiaKosovoko historiaEsloveniako historiaKroaziako historiaMontenegroko historiaXX. mendean desagertutako herrialdeakEzkutuko kategoria: Lur entziklopedietatik osatu diren artikuluak\tNabigazio menua\nOrrialdearen azken aldaketa: 12:23, 27 apirila 2013.


Txaloak - - Noaua.eus\nLuis Aranalde 2020-04-21 16:26\nHirurogeita hemezortzi urte mundu honetan bizi ondoren ez nuen sekula pentsatuko horrelako egoera bat ezagutuko nuenik. Hasiera batean, urrutitik bezala eta eszeptizismo apur batekin ikusten genuen. Gripe baten antzeko zerbait ote zen, agureak bakarrik arriskuan egongo ote ziren eta abar. Orain badakigu: denok izan gaitezke pandemia beldurgarri horren biktimak.\nIrakurri berria dut Albert Camusen La peste agortu omen dela Frantziako liburu dendetan. Literaturako Nobel sari honen ustez, holako egoeretan jarrera antagonikoak agertzen omen dira: besteez aprobetxatzen direnak, pikaroak eta miserableak alde batetik; eta bestetik: eskuzabalak, solidarioak eta heroiak. Gehiengo osoa bigarren taldean sartzen da bere esanetan. Hain gara paradoxikoak gizakiok. Ugaritasunean lelotu eta inozotu egiten gara askotan eta zoritxarrean, aldiz, zuhur eta enpatikoak bihurtu. Horrelako uneetan gizarteak bere lehentasunak berrordenatzeari ekiten dio.\nEgun hauetan ohitura edo errutina batzuk jarri dizkiot neure buruari eta serio heltzen diet. Funtsean: kirola (hamabi mila pausu ematea parrokiako lokaletan Munduko Osasun Erakundeak agintzen duen arabera), pianoa landu eta irakurri. Aste Santuko elizkizunetan katedralean parte hartzen dut organista bezala. Ertzainek “nora zoaz?” galdetzen didatenean eta J. I. Munillaren organista naizela esaten diedanean, tente jartzen dira eta ez didate egiaztagiririk eskatu ere egiten. Elizak badu oraindik halako itzal berezia, edo horrela dirudi behintzat. Nire parrokiako eliztarrek badakite elizkizunak telebistatik jarraitu ditzaketela nahi izanez gero. Bitxikeriak ere badaude elizako ospakizunei buruz: Balmasedako parroko bat kalez kale ibili zen jendea bedeinkatzen ertzainek etxera bidali zuten arte; Caceresen erretore bat elizaren teilatura igo zen, mahaitxo bat ipini eta bertan ekisaindu edo kustodia jarri herriarentzat Jainkoaren babesa eskatzeko. Donostiako Altza eta Larratxoko J. Hernaez apaiz laguna, janaria biltzen ari da egun hauetan auzoko pobreen artean banatzeko. Berak ere otorduak prestatzen ditu lau familientzat, guztira dozena bat pertsona. “Gose diren ilegalekin zer egiten dugu? Horiek ere jan beharko dute bada?”. Aurrena Caritasera bidaltzen ditu, baina gainezka eginda dago erakunde hau. Beraz, bere lagunekin batera ekintza txalogarri hori antolatu du. Hau da niretzat Aste Santua bizitzeko modu txalogarriena, beste era horiek ere errespetatuz, jakina.\nEgun hauetako gozamenik handiena zera da: balkoietatik eta leihoetatik datozkigun txalo zaparradak. Behingoz ez dira klaxonek, jendearen ibilerek edo marmar ozenek dezibelioak altxatzen dituztenak, txalo bero eta hunkigarri horiek baizik. Milioika pertsona zahar, gazte eta haur irteten gara balkoietara keinu sinboliko eta unibertsal hori egiteko. Horrela eskertu nahi ditugu erizainak, sendagileak eta osasun arloan lanean ari diren guztiak, askotan beren bizia arriskuan jartzen dute eta. Txalo une hori da “anaitasun bainu bat, katarsia”, kazetari baten esanetan. Ostegun Santuan ari naiz gogoetatxo hau idazten; horiek bai, sinesdun nahiz ateo izan betetzen dutela Jesus nazaretarrak azken afarian apostoluei oinak garbitzerakoan eman zien agindua: “ikasbidea eman dizuet, zuek ere berdin joka dezazuen”.\nUne honetan, edozein futbolari ospetsu baino garrantzitsuagoa bihurtu da osasun arloko erizain xume bat, ospitale bat misil bat baino premiazkoagoa. Baina benetan garrantzitsuena orain dator: alderdikeriak alde batera utzi eta elkartasunez eta zentzuz jokatzea. “Eginkizun bat daukagu: planeta hau leku egoki bat bihurtzea denok elkartasunean eta pozik bizi gaitezen”, dio Arsuaga paleontologoak. Bihar gauean (bazko gau-bailan) Haendelen Alleluia joko dut katedralean. Ea berehala iristen zaigun horixe kantatzeko une pozgarria. Animo, eutsi goiari eta bazko aldi on!